Siasatan 6 anggota peras ugut orang awam selesai
7 November 2020, 5:46 pm
SERDANG – Kertas siasatan berhubung enam anggota polis dari Balai Polis Serdang yang terlibat dalam kegiatan pemerasan terhadap orang awam akan diserahkan kepada Timbalan Pendakwa Raya minggu depan.
Ketua Polis Daerah Serdang, Asisten Komisioner Razali Abu Samah berkata, pihaknya telah melengkapkan kertas siasatan berhubung kes itu.
“Kertas siasatan itu diserahkan kepada Bahagian Pendakwaan dan Undang- undang (D5) Ibu Pejabat Polis Kontinjen Selangor untuk tindakan susulan.
“Selain itu, kita juga masih menunggu laporan patalogi susulan salah seorang daripada anggota berkenaan positif dadah,” katanya.
Beliau berkata demikian ketika melakukan pemantauan Sekatan Jalan Raya di Plaza Tol Sungai Besi di sini hari ini.
Menurutnya lagi, kesemua enam anggota yang berusia lingkungan 20 hingga 40-an itu kini ditempatkan di bahagian pentadbiran.

Sebelum ini, Razali mengesahkan penahanan enam anggota berpangkat Koperal, Lans Koperal dan Konstabel itu oleh sepasukan pegawai dari Jabatan Integriti Pematuhan Standard (JIPS) Bukit Aman selepas disyaki melakukan pemerasan terhadap orang awam di sekitar kawasan The Mines dan Balakong.
Dalam pemeriksaan itu, JIPS menemui wang tunai RM900 disyaki hasil pemerasan terhadap orang ramai yang diperiksa. – K! ONLINE


Ratusan penduduk dipindahkan susulan amaran Gunung Merapi meletus
Oleh KOSMO!

7 November 2020, 6:50 pm
JAKARTA – Pihak berkuasa semalam mula memindahkan ratusan penduduk yang tinggal di kawasan berisiko di sekitar Gunung Merapi selepas amaran letusan dikeluarkan di Magelang, Jawa Tengah, lapor laman berita Jakarta Post.
Menurut pembantu bahagian kerajaan dan kebajikan awam pentadbiran Magelang, Nanda Cahyadi Pribadi, operasi yang dijalankan pihaknya turut mendapat kerjasama daripada beberapa agensi termasuk tentera Indonesia, polis, agensi mitigasi bencana serta sekumpulan sukarelawan.
“Penduduk sedang dipindahkan ke kampung-kampung di sekitar daerah ini bermula hari ini (semalam).
“Operasi pemindahan mengutamakan golongan seperti warga emas, kanak-kanak, wanita mengandung dan pesakit kronik daripada lebih 500 penduduk yang tinggal di sembilan buah perkampungan kecil berhampiran Gunung Merapi,” katanya.
Tambah Nanda Cahyadi, penduduk yang terlibat dalam operasi berkenaan termasuk 153 orang dari Kampung Paten, 160 orang dari Kampung Krinjing dan 130 orang dari Kampung Ngargomulyo yang akan dipindahkan ke Banyurojo, Mertoyudan dan Tamanagung.
“Jumlah ini adalah angka sementara dan ia dijangka akan meningkat pada bila-bila masa bergantung kepada keadaan semasa.

“Proses pemindahan ini dilakukan dengan mengikut prosedur operasi standard (SOP) Covid-19 yang ketat bagi mengelakkan penularan wabak tersebut,” ujarnya.
Selain itu, Ketua Bahagian Mitigasi, Agensi Pengurusan Bencana Daerah (BPBD) Sleman, Joko Lelono berkata, pihaknya menyediakan tempat perlindungan sementara kepada penduduk dan haiwan ternakan berpandukan Pelan Kontijensi Merapi.
“Tiga perkampungan kecil yang akan terjejas adalah Kalitengah Lor, Kaliadem dan Pelemsari.
“Kaliadem sudah sekian lama tidak mempunyai penduduk, sebaliknya terdapat haiwan ternakan sahaja, jadi proses pemindahan boleh dilakukan kemudian,” katanya.
Terdahulu, Pusat Penyelidikan dan Pembangunan Teknologi Bencana Geologi (BPPTKG) telah meningkatkan tahap amaran Gunung Merapi Khamis lalu dan menjangkakan ia akan meletus tidak lama lagi. – Agensi


1,168 kes, tiga kematian direkod
Oleh SITI A'ISYAH SUKAIMI

7 November 2020, 6:23 pm
PUTRAJAYA – Kes Covid-19 masih melebihi 1,000 dengan 1,168 kes dilaporkan menjadikan jumlah kes positif sebanyak 39,357 kes.
Ketua Pengarah Kesihatan, Tan Sri Dr. Noor Hisham Abdullah berkata, kes yang dilaporkan hari ini kesemuanya membabitkan penularan tempatan dan tiada kes import direkodkan.
“Selain itu, terdapat pertambahan tiga kematian berkaitan Covid-19 hari ini menjadikan sebanyak 282 kes kematian terkini.
“Kes kematian itu membabitkan dua wanita dan seorang lelaki berusia 51, 55 dan 62 tahun meninggal dunia di Hospital Queen Elizabeth, Sabah dengan ketiga-tiga mangsa mempunyai pelbagai latar belakang penyakit,” katanya pada sidang akhbar di sini hari ini.
Beliau menambah, sebanyak 1,029 kes sembuh dilaporkan hari ini menjadikan sebanyak 27,409 kes pulih Covid-19 di seluruh negara atau 69.6 peratus dari jumlah keseluruhan kes.
Katanya, terdapat 87 kes positif sedang dirawat di Unit Rawatan Rapi dengan 32 kes memerlukan bantuan alat pernafasan. -K!ONLINE


PKPB diperluas ke tujuh negeri
Oleh KOSMO!

7 November 2020, 5:41 pm
PETALING JAYA- Perintah Kawalan Pergerakan Bersyarat (PKPB) kini diperluaskan ke tujuh lagi negeri kecuali Pahang, Perlis dan Kelantan selama empat minggu hingga 6 Disember depan.
Menteri Kanan Keselamatan, Datuk Seri Ismail Sabri Yaacob berkata, atas nasihat Kementerian Kesihatan (KKM) pelaksanaan PKPB di seluruh negeri bagi membolehkan saringan bersasar untuk mengekang Covid-19.
“Sidang khas hari ini mendengar pembentangan KKM berhubung peningkatan kes positif  Covid-19 di beberapa negeri di Semenanjung Malaysia, iaitu Kedah, Pulau Pinang, Perak, Negeri Sembilan, Melaka, Johor dan Terengganu.
“PKPB ini dilaksanakan selama empat minggu bermula 9 November hingga 6 Disember ini,” katanya tadi. -K! ONLINE


Jangan laku pembelian panik
Oleh MOHD AZLI ADLAN

7 November 2020, 6:42 pm
KUALA TERENGGANU – Kerajaan menasihatkan orang ramai agar tidak melakukan pembelian panik ekoran pelaksanaan Perintah Kawalan Pergerakan Bersyarat (PKPB) di seluruh Semenanjung Malaysia kecuali Perlis, Kelantan dan Pahang berkuatkuasa lusa.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, bekalan makanan dan keperluan dijamin mencukupi sepanjang tempoh PKPB selama sebulan itu.
“Berdasarkan pengalaman sebelum ini berlaku pembelian panik dalam kalangan pengguna ketika fasa awal pelaksanaan Perintah Kawalan Pergerakan (PKP) pada pertengahan bulan Mac lalu.
“Begitupun ia (pembelian panik) semakin berkurangan selepas masyarakat menyedari tidak berlaku kekurangan bekalan makanan dan keperluan di pasaran seperti dikhuatiri. Saya harap pengguna ambil pengajaran,” katanya di sini hari ini.
Rosol berkata, pasukan penguat kuasa kementerian juga akan sentiasa memantau agar tidak peniaga yang mengambil kesempatan sepanjang tempoh PKPB berkenaan.
Beliau berkata, tindakan tegas akan diambil terhadap mana-mana peniaga yang menaikkan harga dan menyorokkan barangan.

“Pengguna juga boleh menyalurkan maklumat kami agar tindakan dapat diambil segera,” katanya.
Terdahulu Menteri Kanan Kluster Keselamatan, Datuk Seri Ismail Sabri Yaakob mengumumkan pelaksanaan PKPB di seluruh negeri di Semenanjung Malaysia kecuali Perlis, Kelantan dan Pahang berkuatkuasa 9 November hingga 4 Disember ini. – K! ONLINE


Lima pelajar ditahan kes buli
Oleh MOHAMAD FAHD RAHMAT

7 November 2020, 5:09 pm
KLUANG -Lima pelajar tingkatan 4 sebuah sekolah berasrama penuh di sini ditangkap bagi membantu siasatan kes buli terhadap pelajar junior baru-baru ini.
Ketua Polis Daerah Kluang Asisten Komisioner Low Hang Seng berkata, mereka ditahan ketika hadir ke Bahagian Siasatan Jenayah Ibu Pejabat Polis Daerah Kluang 2.45 petang tadi.
“Pada Selasa lalu kira-kira pukul 3 petang pengadu seorang wanita membuat laporan polis menyatakan bahawa anak dan rakannya berusia 14 tahun telah dipukul oleh beberapa pelajar senior di sekolah berkenaan.
“Hasil siasatan awal, pengadu mendapat tahu mengenai kejadian pukul itu selepas memeriksa mesej di telefon bimbit anaknya yang mengadu kepada rakannya bahawa mereka telah dipukul oleh pelajar senior,” katanya ketika dihubungi hari ini.
Menurutnya, kejadian itu berlaku di bilik asrama sekolah dan berpunca akibat salah faham di antara mangsa dengan pelajar senior.
“Kedua mangsa telah mendapatkan rawatan dan diberi amaran oleh pelajar senior agar tidak menceritakan hal kejadian kepada pihak sekolah.

“Kesemua tangkapan didapati negatif dadah dalam ujian saringan air kencing dan tiada mempunyai rekod jenayah lampau,” tambahnya.
“Kes disiasat untuk tindakan di bawah Seksyen 147 Kanun Keseksaan.Jika sabit kesalahan tertuduh boleh dihukum penjara hingga dua tahun atau dengan denda atau kedua-duanya.
“Tangkapan akan direman di Mahkamah Kluang bagi membantu siasatan dan penglibatan dalam kes pergaduhan dan buli di sekolah berkenaan,” tegasnya. – K! ONLINE


KBS akan teruskan program pembangunan sukan sedia ada
Oleh SUBKHI SUDARJI

7 November 2020, 5:59 pm
PUTRAJAYA – Kementerian Belia dan Sukan (KBS) akan meneruskan program-program pembangunan sukan sedia ada termasuklah pembangunan atlet wanita dan e-sports bagi tahun 2021 melalui peruntunkan RM55 juta yang diumumkan kerajaan semalam.
Menteri Belia dan Sukan, Datuk Sri Reezal Merican Naina Merican berkata, peruntukan RM55 juta itu memperlihatkan sebahagian daripada perencanaan yang telah dikemukakan KBS untuk memulakan program pembangunan atlet.
Katanya, KBS ingin mengucapkan jutaan terima kasih kepada pihak kerajaan khususnya Kementerian Kewangan kerana memperuntukkan sebanyak RM55 juta bagi meneruskan program-program pembangunan sukan sedia ada.
“Ia termasuklah sukan hoki, ragbi, badminton dan berbasikal di samping program pembangunan atlet wanita dan e-sports bagi tahun 2021 nanti.
“Pengumuman tersebut memperlihatkan sebahagian daripada perencanaan yang telah dikemukakan oleh KBS untuk memulakan program pembangunan atlet bagi beberapa sukan teras yang lain seperti olahraga, akuatik renang, akuatik terjun, gimnastik, tenpin boling, skuasy dan golf,” katanya dalam satu kenyataan akhbar di sini hari ini.
Katanya, pengenalpastian sukan-sukan tersebut adalah berasaskan beberapa faktor di antaranya potensi untuk menyumbang pingat kepada negara di persada antarabangsa selain dari menawarkan bilangan acara dan pingat yang banyak. -K! ONLINE


#PKPB sohor kini di Twitter
Oleh MOHD RIDZAUDDIN ROSLAN

7 November 2020, 6:21 pm
PETALING JAYA- Keputusan kerajaan melaksanakan Perintah Kawalan Pergerakan Bersyarat (PKPB) di tujuh negeri di Semenanjung Malaysia selama empat minggu mencetuskan pelbagai reaksi dalam kalangan netizen.
Terbaru, tanda pagar #PKPB menjadi sohor kini di laman sosial media Twitter apabila ia mendapat ciapan lebih 2,400 reaksi sejak perkara itu diumumkan Menteri Kanan Keselamatan, Datuk Seri Ismail Sabri Yaakob.
Rata-rata netizen melahirkan pelbagai pandangan dan reaksi apabila perlu berada semula di dalam tempoh PKPB bermula 9 November hingga 6 Disember depan.
Seorang pengguna Twitter, @aisyiskxndar_ memberi reaksi kenapa PKPB dilaksanakan semula selama empat minggu.
“PKPB disambung selama empat minggu? Selamat tinggal semua perancangan pada tahun 2020. Insha-Allah jumpa anda semua pada tahun 2021,” ciapnya di sini tadi.
Bagi @iyaliasyazwanie pula menyifatkan bahawa segala bentuk bantuan seperti Bantuan Prihatin Nasional dan sumbangan orang ramai dilihat sebagai tidak mencukupi ketika PKPB.

“Buat masa ini, semua menteri perlu bertanggungjawab untuk tindakan mereka sebelum ini dan perlu memotong gaji mereka kerana rakyat yang terkesan akibat pelaksanaan PKPB.
“Saya berasa kesian untuk mereka yang merancang melaksanakan majlis perkahwinan pada bulan ini dan berikutnya selain perniagaan yang terjejas dengan PKPB,” jelasnya. -K! ONLINE


Kakitangan Jabatan Penerangan maut berkonvoi
Oleh NIK NUR IZZATUL HAZWANI NIK ADNAN

7 November 2020, 6:28 pm
KEMAMAN – Seorang Juru Audio Visual Jabatan Penerangan Kemaman yang sedang menyertai konvoi bermotosikal berkuasa tinggi maut selepas terlibat dalam kemalangan di Kilometer 15, Jalan Mak Lagam-Bandar Baru Cheneh berhampiran Bukit Jemalang dekat sini hari ini.
Dalam kejadian pada pukul 12 tengah hari itu, Zoraimi Izam, 48, meninggal dunia di lokasi kejadian akibat kecederaan parah di seluruh badan setelah motosikal berkuasa tinggi, Kawasaki Z800 dinaikinya bertembung dengan lori membawa muatan kelapa sawit.
Ketua Polis Daerah Kemaman, Superintendan Hanyan Ramlan berkata, sewaktu kejadian, Zoraimi sedang berkonvoi motosikal berkuasa tinggi menghala ke Cheneh dekat sini.
“Motosikal berkuasa tinggi jenis Kawasaki Z800 ditunggangi mangsa telah terasing daripada rakan-rakan konvoinya sebelum secara tiba-tiba hilang kawalan apabila melalui lokasi kejadian yang berselekoh tajam.
“Ia terbabas ke laluan bertentangan sebelum merempuh hadapan sebuah lori membawa muatan kelapa sawit,” katanya kepada Kosmo! di sini hari ini.
Hanyan berkata, impak kemalangan itu menyebabkan Zoraimi tercampak ke bahu jalan manakala motosikal berkuasa tingginya terbakar.

Menurut beliau, pemandu lori membawa muatan kelapa sawit berusia 54 tahun pula mengalami kecederaan ringan namun sempat menyelamatkan diri dari lorinya yang turut terbakar di bahagian hadapan. – K! ONLINE


Loya hidu bau busuk najis haiwan
Oleh DIYANATUL ATIQAH ZAKARYA

7 November 2020, 4:39 pm
MELAKA – Seramai 800 penduduk di Taman Krubong Jaya, di sini terpaksa menghirup udara busuk seakan-akan bau najis haiwan yang dipercayai berpunca daripada kegiatan tanaman sayuran berdekatan kawasan perumahan itu.
Menurut seorang penduduk, Noorazura Durani, 36, bau busuk itu semakin teruk sejak sebulan lalu apabila cuaca angin kuat membawa udara tercemar itu ke kawasan perumahan yang terletak kurang 50 meter.
Luahnya, kini bau busuk itu terpaksa dihidu setiap kali pulang bekerja, malah lebih membimbangkan pihak terbabit turut dikatakan melakukan aktiviti pembakaran terbuka sehingga mengeluarkan kepulan asap berwarna kuning yang dikhuatiri membahayakan kesihatan mereka.
“Bau busuk ini datang dari arah premis yang menjalankan kegiatan tanaman sayur dan kami mengesyaki mereka menggunakan najis haiwan sebagai baja organik.
“Sejak kebelakangan ini bau busuk najis ini terlalu kuat sehingga kami tidak selesa untuk berada di rumah berehat bersama keluarga terutama pada hujung minggu,” katanya ketika ditemui di sini hari ini.
Tambahnya, bau busuk itu tetap menusuk hidung walaupun pintu dan tingkap rumah telah ditutup rapat.

Sementara itu, Noorazila Adzhar, 33, berkata, dia pada mulanya menyangka bau tersebut adalah bau najis kucing di hadapan rumahnya.
“Rupa-rupanya bukan saya seorang sahaja yang terbau udara busuk ini tetapi seluruh penduduk taman meluahkan perkara sama dan mengesyaki ia berpunca dari premis berkenaan.
“Sebelum ini pun ada aduan dibuat kepada Jabatan Alam Sekitar (JAS) ketika pembakaran terbuka dilakukan dan pemilik tempat itu telah dikenakan saman,” katanya.
Seorang lagi penduduk, Taufik Kadir, 33, mengharapkan pihak berkaitan dapat menyelesaikan segera isu berkenaan supaya mereka boleh hidup selesa seperti biasa.
“Antara perkara yang merunsingkan penduduk adalah apabila setiap kali kami pulang ke rumah untuk berehat bau tersebut amat kuat dan menggangu hidup kami,” ujarnya. – K! ONLINE


IKEA Damasara ditutup, seorang pekerja sambilan positif Covid-19
Oleh AHMAD SHAHERMAN SHAMSURI

7 November 2020, 4:02 pm
PETALING JAYA – Gedung perabot terkenal, IKEA Damansara ditutup sementara hari ini susulan seorang pekerja sambilan mereka disyaki positif Covid-19.
IKEA dalam satu kenyatan berkata, bagaimanapun, kali terakhir kakitangan tersebut bertugas adalah pada 30 Oktober lepas dan dia kini sedang menerima rawatan.
“Kami telah dimaklumkan pada 6 November 2020 (semalam) bahawa salah seorang rakan sekerja sambilan kami disyaki positif Covid-19 dan kini berada di bawah jagaan pihak berkuasa disamping menunggu untuk diuji.
“Hari terakhir beliau bekerja adalah pada 30 Oktober lalu. Oleh itu, IKEA mengambil langkah pencegahan dengan melakukan kerja-kerja pembersihan dan sanitasi sebelum dibuka semula kepada orang ramai esok,” kata IKEA di laman Facebook rasminya hari ini.
Menurut IKEA, sebagai langkah pencegahan proaktif, premis meraka akan ditutup pada hari ini untuk menjalani pembersihan dan pembersihan dalam, sesuai dengan standard Kementerian Kesihatan (KKM).
“Kesihatan, keselamatan dan kesejahteraan keseluruhan rakan sekerja, pelanggan, rakan kongsi serta komuniti kami adalah keutamaan kami.

”Kedai kami akan beroperasi semula pada esok. Kami bekerjasama rapat dengan pegawai kesihatan awam dan akan bertindak berdasarkan nasihat mereka,” katanya. – K! ONLINE


PKPB Mukim Parit Buntar mencabar
Oleh WAT KAMAL ABAS

7 November 2020, 4:18 pm
PARIT BUNTAR – Polis Perak menghadapi cabaran berbeza untuk mengawal pergerakan keluar-masuk penduduk di mukim Parit Buntar berikutan Perintah Kawalan Pergerakan Bersyarat (PKPB) yang dilaksanakan di kawasan itu bermula hari ini.
Pemangku Ketua Polis Perak, Datuk Goh Boon Keng berkata, pihaknya berhadapan cabaran memandangkan majoriti penduduk bekerja di luar daerah selain kawasan tersebut yang berada di sempadan tiga negeri.
“Kebanyakan penduduk di sini majoritinya bekerja di luar kawasan ini. Ditambah pula mukim Parit Buntar ini terletak di sempadan tiga negeri iaitu Perak, Kedah dan Pulau Pinang.
“Ini merupakan cabaran yang besar bagi pihak polis dalam memastikan penduduk di kawasan ini mematuhi prosedur operasi standard (SOP) dengan sebaiknya,” katanya.
Beliau berkata demikian ketika ditemui pemberita selepas membuat tinjauan sekatan jalan raya di Simpang Lima dan Kampung Kedah di sini hari ini.
Tambah Boon Keng, pihaknya menasihatkan orang ramai agar tidak memasuki mukim ini buat sementara waktu sekiranya tiada urusan mustahak sehingga PKPB tamat.

“Jika ada urusan mustahak di sini, orang ramai dinasihatkan agar mendapatkan surat kebenaran pergerakan terlebih dahulu dari balai polis.
“Bagi yang bekerja di luar atau dalam daerah ini, mereka perlu menunjukkan kad pekerja atau surat kebenaran majikan ketika diminta pihak berkuasa,” katanya.
Menurutnya lagi, polis turut membuat pemantauan ke atas lorong-lorong tikus yang terdapat di sekitar mukim ini selain menutup tiga jalan utama iaitu Jalan Mahkamah ke Taman Sempadan Nibong Tebal, jalan dari arah Nibong Tebal ke Parit Buntar dan jalan dari Nibong Tebal ke Jalan Sempadan.
Katanya, seramai 145 anggota polis di daerah Kerian ditugaskan untuk mengawal laluan keluar-masuk ke mukim tersebut dengan dibantu 26 anggota dari pelbagai agensi termasuk Agensi Pertahanan Awam Malaysia (APM) dan Jabatan Sukarelawan Malaysia (Rela). – K! ONLINE


Belanjawan 2021: Perkasa pendidikan masa depan Bumiputera
Oleh ISKANDAR SHAH MOHAMED

7 November 2020, 3:22 pm
SHAH ALAM – Universiti Teknologi Mara (UiTM) menyifatkan Belanjawan 2021 membuktikan keprihatinan kerajaan terhadap pemerkasaan dan kemajuan pendidikan masa depan Bumiputera.
Naib Canselornya, Prof. Emeritus Datuk Dr. Ir. Mohd. Azraai Kassim berkata, pihaknya menghargai peruntukan berjumlah RM6.5 bilion kepada institusi Bumiputera seperti universiti itu, Majlis Amanah Rakyat (Mara) dan pendigitalan pembelajaran Pendidikan Teknikal dan Vokasional (TVET).
“Keprihatinan itu menyuntik semangat seluruh warga UiTM untuk membentuk masa depan cemerlang terutama dalam merealisasi menjadi universiti terkemuka dunia menjelang 2025.
“Selain itu, kerajaan mengutamakan aspek pendigitalan pembelajaran TVET yang amat berpotensi menyerlahkan lagi kemampuan Bumiputera,” katanya dalam satu kenyataan di sini hari ini.
Ujar beliau, Belanjawan 2021 juga menunjukkan kerajaan komited untuk memberi respon positif berdasarkan keperluan semasa rakyat.
“Pendekatan belanjawan itu bertujuan membina semula sosioekonomi yang terjejas teruk susulan pandemik Covid-19.

“Tumpuan turut diberikan secara bersasar, terutama di kalangan yang terkesan seperti B40 dan usahawan kecil serta sederhana,” katanya.
Menurut Mohd. Azraai, kerajaan sememangnya perlu agresif menjana sektor ekonomi dan memangkin pertumbuhan terutama perusahaan kecil dan sederhana (PKS) supaya sosioekonomi tidak menjadi tepu dan statik. – K! ONLINE


Belanjawan 2021 peduli kebajikan rakyat – Zuraida
Oleh AHMAD SHAHERMAN SHAMSURI

7 November 2020, 3:18 pm
PETALING JAYA – Kementerian Perumahan dan Kerajaan Tempatan (KPKT) berterima kasih atas peruntukkan diterima pihaknya dan menyifatkan ia belanjawan yang bersifat inklusif, komprehensif serta berpaksikan kebajikan rakyat.
Menterinya, Zuraida Kamaruddin berkata, meskipun situasi ekonomi tidak stabil akibat pandemik Covid-19, beliau bersyukur kerana sistem kewangan negara masih mampu untuk memperuntukkan satu belanjawan yang mengembang untuk kesejahteraan rakyat.
Tambah Zuraida, beliau berterima kasih kepada Perdana Menteri, Tan Sri Muhyiddin Yassin kerana telah memberi peruntukan besar kepada KPKT iaitu sebanyak RM5.368 bilion berbanding belanjawan sebelum ini.
“Dalam pembentangan Belanjawan 2021 semalam, terdapat beberapa berita gembira yang diumumkan Kerajaan Persekutuan dalam usaha menyediakan perumahan selesa dan berkualiti dengan jumlah peruntukan sebanyak RM1.2 bilion.
“Daripada jumlah itu RM500 juta akan digunakan untuk membina sehingga 14,000 unit rumah di bawah Program Perumahan Rakyat, manakala RM315 juta pula untuk pembinaan 3,000 unit Rumah Mesra Rakyat oleh Syarikat Perumahan Negara Berhad (SPNB),” katanya dalam satu kenyataan di sini hari ini.
Mengulas lanjut Zuraida berkata, RM125 juta akan digunakan untuk penyelenggaraan perumahan berstrata kos rendah dan sederhana rendah serta bantuan membaik pulih rumah usang dan yang mengalami kerosakan akibat bencana alam.

“Manakala, RM310 juta pula diperuntukkan bagi Program Perumahan Penjawat Awam Malaysia,”ujarnya.
Beliau menambah, pengecualian duti setem sepenuhnya turut diberikan ke atas surat cara pindah milik dan perjanjian rumah kediaman pertama bernilai sehingga RM500,000.
Katanya, ia termasuk pengecualian duti setem ke atas perjanjian pinjaman dan surat cara pindah milik kepada kontraktor penyelamat dan pembeli asal rumah terbengkalai turut dilanjutkan selama lima tahun lagi.
Pada masa sama, beliau turut berterima kasih kepada kerajaan kerana telah memberi pertimbangan sewajarnya dengan menaikkan kadar elaun RM6 kepada RM8 sejam untuk lebih 1,900 Pegawai Bomba Bantuan bermula 2021. – K! ONLINE


MB Perak arah pembinaan jambatan Kampung Teras Ijok disegerakan
Oleh SHAARANI ISMAIL

7 November 2020, 4:31 pm
IPOH – Menteri Besar Perak, Datuk Seri Ahmad Faizal Azumu mengarahkan supaya pembinaan semula jambatan di Kampung Teras Ijok, Selama disegerakan.
Ia berikutan kesukaran penduduk setempat untuk melaksanakan kehidupan seharian berikutan kerja pembinaannya yang masih tertangguh seperti yang dilaporkan sebelum ini.
Beliau berkata, semakan mendapati kelulusan peruntukan bagi menaiktaraf jambatan berkenaan sebanyak RM645,000 telah diluluskan pada Ogos 2019 namun ditangguhkan kerana perubahan reka bentuk.
“Bagaimanapun, saya berpandangan bahawa proses perubahan reka bentuk mengambil masa yang begitu lama iaitu melebihi 10 bulan adalah tidak dapat diterima. Keselamatan orang ramai tidak boleh dikompromi dan dilengah-lengahkan,” katanya dalam satu kenyataan di sini hari ini.
Sehubungan itu katanya, Jabatan Kerja Raya (JKR) telah diarahkan supaya projek itu disegerakan dan ia akan dipantau secara rapat oleh Pejabat Menteri Besar.
Jambatan di Kampung Teras Ijok itu runtuh akibat berlakunya pergerakan tanah sepanjang 200 meter pada 25 Oktober tahun lalu berikutan hujan lebat.

Kejadian itu turut mengakibatkan seorang warga emas, Hanudin Bahazim, 60, maut akibat tertimbus dalam runtuhan tanah di kediamannya.
Kosmo! kelmarin melaporkan, sekumpulan pelajar dari Kampung Teras Ijok terpaksa bergadai nyawa hampir setiap hari apabila perlu melalui jambatan yang telah runtuh untuk pergi dan pulang ke sekolah. – K! ONLINE


LRA Linggi masih belum beroperasi
Oleh ZAKKINA WATI AHMAD TARMIZI

7 November 2020, 5:03 pm
SEREMBAN – Kerja-kerja menambak tebing Sungai Linggi oleh pihak Jabatan Pengairan dan Saliran (JPS) masih lagi belum berjaya dilaksanakan sehubungan itu Loji Rawatan Air (LRA) Linggi masih lagi belum boleh beroperasi seperti biasa.
Ketua Perhubungan Awam, Syarikat Air Negeri Sembilan Sdn. Bhd. (Sains), Norzita Ismail berkata, sejak semalam, Sains masih menunggu aliran air sungai memasuki muka sauk untuk operasi loji dapat dijalankan
“Sekiranya paras muka sauk telah memenuhi paras ditetapkan, loji akan mula beroperasi dan dalam tempoh 48 jam bekalan air akan beransur pulih.
“Bagaimanapun, tempoh pemulihan bergantung kepada sistem retikulasi yang mana kawasan tinggi akan mengambil masa berbanding kawasan rendah” katanya dalam kenyataan hari ini.
Sebelum ini, Sains memaklumkan selagi kerja-kerja baik pulih tebing sungai belum diselesaikan oleh pihak JPS, LRA Linggi tidak boleh beroperasi membekalkan bekalan air terawat kepada semua kawasan terlibat dalam gangguan air seperti Port Dickson dan Rantau.
Sebanyak 45,067 akaun pengguna Sains sebelum ini terjejas ekoran gangguan bekalan air melibatkan sebahagian kawasan Port Dickson dan Seremban berikutan gangguan terhadap operasi LRA Linggi.

Ia berikutan runtuhan tebing Sungai Linggi yang mengakibatkan gangguan kepada operasi LRA Sungai Linggi.
Runtuhan tebing sungai tersebut dipercayai disebabkan oleh kejadian hujan lebat yang melanda beberapa kawasan lewat malam 3 November lalu.
Sementara itu, menurut Norzita, Sains sekali lagi mengharapkan kerjasama daripada semua pengguna di seluruh kawasan terlibat untuk terus bersabar dan memahami situasi yang sedang berlaku.
“Sains akan terus memberikan bantuan bekalan air melalui lori tangki dan tangki statik di kawasan terjejas sehingga keadaan pulih,” katanya. – K! ONLINE


Tukang masak dibunuh akibat cinta tiga segi
7 November 2020, 4:22 pm
PETALING JAYA – Gara-gara cinta tiga segi, seorang lelaki warga Myanmar maut ditikam rakan senegara dalam satu kejadian di Jalan Tempinis 1, Bangsar, Kuala Lumpur semalam.
Dalam kejadian pukul 9.40 malam, mangsa berusia 40-an yang juga tukang masak itu ditemui mati dalam keadaan berlumuran darah sebelum saksi kejadian menghubungi pihak ambulans.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab Hamid berkata, bertindak atas maklumat dan pemeriksaan kamera televisyen litar tertutup (CCTV) mendapati terdapat pergaduhan membabitkan beberapa lelaki.
Katanya, susulan kejadian itu pihak polis menahan empat warga Myanmar termasuk teman wanita mangsa berusia 22 tahun hingga 36 tahun di sekitar ibu negara.
“Hasil siasatan mendapati mangsa ditikam suspek susulan cemburu menjalinkan hubungan cinta dengan wanita sama.
“Turut dirampas sebilah pisau sepanjang 15 sentimeter dipercayai digunakan suspek dalam kejadian berkenaan,” katanya ketika dihubungi Kosmo! hari ini.

Menurutnya lagi, pihak kini masih memburu suspek utama yang terlibat dalam kes itu. – K! ONLINE


Lega kerajaan lulus peruntukan penandaan sempadan
Oleh AIMUNI TUAN LAH

7 November 2020, 3:26 pm
GUA MUSANG – Masyarakat Orang Asli berharap pihak kerajaan segera menjalankan penandaan kawasan sempadan kampung Orang Asli menjelang awal tahun hadapan.
Harapan itu jelas menggembirakan mereka selepas Menteri Kewangan, Tengku Datuk Seri Zafrul Tengku Abdul Aziz mengumumkan peruntukan sebanyak RM5 juta bagi kerja ukur tanah Orang Asli dalam Belanjawan 2021.
Penghulu Kampung Brooke Lama, Rian Bujang berkata, masyarakat Orang Asli berharap impian mereka selama ini untuk dapat warta kawasan tempat tinggal tercapai.
“Kebanyakan tanah adat Orang Asli mudah diceroboh dan diambil balik pihak tertentu untuk melaksanakan pelbagai projek.
“Masalah berkaitan tanah adat menjadi isu utama kaum Orang Asli sejak berpuluh tahun lalu apabila kami membuat bantahan dan belum tercapai hingga sekarang,” katanya yang tinggal di Pos Brooke.
Katanya, sebelum ini, belum ada tanah adat atau penandaan sempadan dilakukan di penempatan kaum Orang Asli khususnya di Kelantan.

Dalam pembentangan Belanjawan 2021 semalam, Zafrul berkata peruntukan bagi kerja ukur tanah Orang Asli itu termasuk RM158 juta yang diluluskan untuk projek pembangunan Orang Asli di seluruh negara tahun depan. – K! ONLINE


Belanjawan besar bukti kerajaan prihatin kepada rakyat
Oleh MUHAMMAD AYMAN GHAFFA

7 November 2020, 3:10 pm
KOTA BHARU – Belanjawan 2021 yang melibatkan peruntukan terbesar dalam sejarah negara iaitu RM322.5 bilion menunjukkan komitmen kerajaan dalam menjaga kebajikan rakyat.
Menteri Wilayah Persekutuan, Tan Sri Annuar Musa berkata, jumlah belanjawan berdasarkan tiga matlamat utama itu juga menandakan keyakinan kerajaan yang berkeupayaan mengembalikan semula selepas negara mengalami tekanan akibat Covid-19.
Katanya, sehubungan dengan itu, semua Ahli Parlimen harus mengambil sikap positif dalam membahaskan Belanjawan 2021 kelak dan jangan bersikap sengaja mencari salah dengan meyasarkan beberapa perkara sehingga menenggelamkan skop utama belanjwan.
“Saya percaya, mungkin akan ada yang memberi reaksi spontan selepas mendengar perbentangan belanjawan. Selepas beberapa hari, mungkin semua orang sudah boleh menghadamnya.
“Saya yakin kita akan mendapat banyak pandangan positif dan syor tertentu selepas dua minggu perbahasan sebelum menteri diberi masa untuk jawapan balas,” katanya.
Beliau berkata demikian pada sidang akhbar selepas mengadakan pertemuan dengan kepimpinan UMNO negeri di Pejabat Perhubungan UMNO di sini hari ini.

Menteri Kewangan, Tengku Datuk Seri Zafrul Tengku Abdul Aziz membentangkan Belanjawan 2021 di Dewan Rakyat semalam mencatat sejarah tersendiri sebagai belanjawan terbesar yang pernah diumumkan oleh kerajaan.
Belanjawan bertemakan ‘Teguh Kita, Menang Bersama’ yang dibentangkan itu menyediakan peruntukan sebanyak RM322.5 bilion, meningkat 25.48 bilion berbanding Belanjawan 2020.
Mengulas lanjut, menurut Annuar yang juga Ahli Parlimen Ketereh, beliau akan menggunakan sebaik mungkin peruntukan sebanyak RM956.7 juta yang diberikan kepada Kementerian Wilyah Persekutuan.
“Kita akan memberi tumpuan kepada kesejahteraan bandar dan penduduk di Kuala Lumpur khususnya mereka yang berpendapatan rendah,” katanya. – K! ONLINE


Koridor Lateks Pantai Timur tingkat pendapatan penoreh
Oleh MOHD AZLI ADLAN

7 November 2020, 2:31 pm
KUALA NERUS – Ribuan penoreh getah di Terengganu, Kelantan dan Pahang bakal menerima limpahan manfaat daripada Koridor Lateks Pantai Timur yang dicadangkan pada pembentangan Bajet 2021 semalam.
Menteri Perusahaan, Perladangan dan Komoditi, Khairuddin Aman Razali berkata, projek yang bertujuan meningkatkan pengeluaran susu getah cair atau lateks tempatan itu menerima peruntukan RM16 juta dalam pembentangan Bajet 2021 berkenaan.
Beliau berkata, penoreh getah di negeri-negeri di Pantai Timur bakal memberi tumpuan kepada penghasilan susu getah cair berbanding getah sekerap sebelum ini menerusi projek koridor lateks berkenaan.
“Penjualan susu getah cair dapat memberi pendapatan lebih tinggi melebihi dua kali ganda berbanding getah sekerap.
“Ia (susu getah cair) perlu dikutip penoreh terlibat setiap hari sebelum dikumpulkan oleh koperasi setiap kawasan. Proses jual beli dan penghantaran produk ini akan diuruskan anak syarikat Lembaga Getah Malaysia,” katanya.
Terdahulu beliau ditemui selepas menghulurkan bantuan segera berupa wang tunai dan barangan keperluan kepada mangsa kebakaran di Kampung Sungai Ikan, Tepoh di sini hari ini.

Khairuddin berkata, susu getah cair amat diperlukan dalam industri pembuatan sarung getah perubatan yang kini mendapat permintaan tinggi ekoran penularan pandemik Covid-19 pada masa ini. – K! ONLINE


Ibu maut, kereta dipandu anak bertembung lori
Oleh DIYANATUL ATIQAH ZAKARYA

7 November 2020, 1:46 pm
JASIN – Perjalanan seorang anak untuk menghantar ibunya ke pusat rawatan dialisis di Merlimau berakhir tragedi apabila warga emas itu maut dalam kemalangan di lampu isyarat Lebuh Ayer Keroh – Melaka Tengah – Jasin (AMJ) di sini, pagi tadi.
Dalam kejadian kira-kira pukul 6.10 pagi itu, mangsa, Jamilah Jeni, 62, yang duduk di bahagian penumpang hadapan meninggal dunia ketika menerima rawatan di Hospital Melaka, manakala anaknya yang memandu tidak mengalami kecederaan.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, kemalangan berlaku ketika dua beranak itu yang menaiki kereta jenis Proton Saga dalam perjalanan dari arah Semujuk menghala ke arah Merlimau.
“Setiba di persimpangan lampu isyarat, kereta dipandu anak mangsa telah bertembung dengan sebuah lori membawa muatan bongkah konkrit longkang dari arah Muar ke Melaka.
“Akibat kemalangan itu, ibu mangsa yang duduk di bahagian penumpang hadapan mengalami kecederaan parah dan disahkan meninggal dunia ketika mendapatkan rawatan di hospital,” katanya ketika dihubungi di sini hari ini.
Jamilah
Tambahnya, hasil soal siasat, pemandu tersebut dikatakan dalam perjalanan untuk menghantar ibunya ke pusat dialisis di Taman Debunga, Merlimau bagi mendapatkan rawatan rutin sejak 10 tahun lalu.

Mengulas lanjut, Hasan berkata, pemandu lori berusia 35 tahun itu turut mengalami kecederaan di bahagian tangan kiri.
“Mayat mangsa telah dihantar ke Hospital Melaka untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya.  – K! ONLINE


Premis hasil laut gagal patuhi SOP dikompaun
Oleh SHAMSUL KAMAL AMARUDIN

7 November 2020, 2:43 pm
LUMUT – Sebuah premis menjual produk hasil laut di Jeti Pulau Marina Teluk Muroh di sini dikompaun RM1,000 kerana gagal mematuhi prosedur operasi standard (SOP) Perintah Kawalan Pergerakan Pemulihan (PKPP) yang ditetapkan.
Ketua Polis Daerah Manjung, Asisten Komisioner Nor Omar Sappi berkata, premis itu didapati tidak menyediakan laluan khas keluar dan masuk untuk pelanggan, sebaliknya pembeli boleh masuk dan keluar daripada mana-mana tiga pintu yang terdapat di kedai berkenaan.
“Alat penyukat suhu pula diletakkan dalam premis dan bukan di pintu masuk selain tiada pekerja yang ditugaskan mengambil suhu badan pelanggan.
“Tiada kawalan kemasukan pelanggan dilaksanakan di premis tersebut, sepatutnya ada laluan khas untuk masuk dan laluan lain untuk keluar,” katanya.
Beliau berkata demikian ketika ditemui pemberita pada Operasi Pemantauan Pematuhan SOP PKPP dan Kempen Norma Hidup Baru di Jeti Pulau Marina, Teluk Muroh di sini hari ini.
Operasi itu melibatkan 56 pegawai dan anggota pelbagai agensi di daerah Manjung. Hadir sama, Pegawai Daerah Manjung, Zulhisham Ahmad Shukori.

Nor Omar berkata, sejak Mac lalu sehingga semalam, kompaun sebanyak 514 dikeluarkan atas pelbagai kesalahan tidak mematuhi SOP pencegahan Covid-19 manakala 324 premis diarah tutup di sekitar daerah Manjung. – K! ONLINE


Penternak akuakultur terima 50,000 benih ikan puyu
Oleh DIYANATUL ATIQAH ZAKARYA

7 November 2020, 2:57 pm
JASIN – Kementerian Pertanian dan Industri Makanan menyampaikan sejumlah 50,000 bantuan benih ikan puyu kepada penternak akuakultur dari daerah ini dan Alor Gajah di Kota Budaya, Sungai Rambai, di sini hari ini.
Timbalan Menteri Pertanian dan Industri Makanan I, Datuk Seri Ahmad Hamzah berkata, bantuan itu merupakan antara usaha kerajaan dalam membangunkan dan mengukuhkan ekonomi nelayan serta penternak-penternak akuakultitur di negeri ini.
“Harapan saya agar bantuan benih ikan puyu ini dapat menambah baik ekonomi nelayan serta penternak akuakultur untuk mempunyai pendapatan tetap yang jauh lebih tinggi berbanding sebelumnya.
“Kita juga tahu, semua lapisan sektor dalam negara terkesan dengan pendemik Covid-19, jadi ini merupakan salah satu inisiatif kerajaan untuk membantu memulihkan ekonomi rakyat,” katanya.
Beliau berkata demikian ketikan ketika berucap di Program pelepasan benih udang ke perairan umum dan penyerahan kad pendaftaran nelayan Sungai Melaka di Kota Budaya Sungai Rambai, di sini hari ini.
Terdahulu, Ahmad menyampaikan benih ikan puyu itu kepada penerima dengan disaksikan oleh Pengerusi Jawatankuasa Pertanian, Penternakan, Pembangunan Usahawan dan Koperasi negeri, Datuk Norhizam Hassan Baktee.

Turut hadir ialah Pengarah Perikanan Negeri, Mohd. Fauzi Salehon. – K! ONLINE


Dapat berbual tiga minit dengan Permaisuri Selangor
Oleh MOHD YUNUS YAKKUB

7 November 2020, 1:01 pm
SHAH ALAM – Penghantar makanan yang tular mengenai kehilangan motosikal ketika bekerja di Batu Caves dekat sini terharu apabila dapat berbual kira-kira tiga minit dengan Tengku Permaisuri Selangor, Tengku Permaisuri Norashikin semalam.
Nur Athirah Abdul Latiff, 23, berkata, perbualan menerusi telefon tersebut berlaku ketika dia menerima sumbangan motosikal daripada Tengku Permaisuri Norashikin yang disampaikan oleh Juruiring Polis (ADC) baginda, Inspektor Noor Hidayu Aziz.
Kata anak kedua daripada tiga beradik itu, keprihatinan Tengku Permaisuri Norashikin turut terserlah apabila memberikan semangat dan nasihat agar bekerja dengan tekun dan menjaga ibu dengan sebaiknya.
“Tengku Permaisuri Selangor bertanyakan khabar, memberi nasihat dan memaklumkan bahawa bantuan yang diberikan kepada saya tidak seberapa dan sentiasa menghargai ibu.
“Sumbangan ini jelas bermakna kepada saya dalam mencari pendapatan bagi membantu ibu yang berniaga kecil-kecilan sementara kakak dan adik masih belajar,” katanya ketika dihubungi di sini hari ini.
Kosmo! semalam melaporkan Tengku Permaisuri Norashikin telah berkenan menyampaikan sumbangan peribadi berupa sebuah motosikal kepada penghantar makanan itu, Nur Athirah.

Baginda antara lain turut menzahirkan perasaan amat sedih dan terharu apabila membaca berita yang tular mengenai nasib malang yang menimpa Nur Athirah.
Bercerita lanjut, Nur Athirah memberitahu tidak mempunyai sebarang niat meminta bantuan daripada mana-mana pihak ketika memuat naik status di Facebok selepas motosikalnya dicuri di depan pasar raya Batu Caves, dekat sini, Rabu lalu.
Ujarnya, sejak status itu tular telah mendapat beberapa panggilan untuk membantunya termasuk memberikan motosikal baharu dan alat keselamatan sebelum ini.
“Saya hanya berkongsi rasa sedih berikutan kehilangan motosikal yang baharu dibeli pada Julai lalu dengan harga RM12,000 dan ansuran bulanan RM302.
“Sudah tentu, saya amat berterima kasih terhadap sokongan moral dan keprihatinan yang ditunjukkan oleh masyarakat,” katanya. -K!ONLINE


Satu sahaja positif di Temco Taman Sungai Emas
Oleh MOHD YUNUS YAKKUB

7 November 2020, 2:01 pm
KUALA LANGAT – Hanya seorang penduduk sahaja disahkan positif Covid-19 hasil saringan sepanjang tempoh Perintah Kawalan Pergerakan Diperketatkan Secara Bersasar (Temco) di Taman Sungai Emas bermula 28 Oktober lalu.
Pengerusi Jawatankuasa Bencana Kuala Langat, Mohd. Jusni Hashim berkata, individu itu dikesan menerusi penggeledahan pintu ke pintu yang dijalankan pihak berkuasa di Temco berkenaan.
“Sebelum Temco dijalankan, kita telah membuat saringan awal pada 18 Oktober lalu dan mengesan 42 kes positif di kawasan ini dan tambahan satu kes selepas Temco dilaksanakan di sini.
“Berdasarkan rekod, jumlah penduduk yang telah disaring adalah 1,024 orang berbanding jangkaan awal kita seramai 1,300 individu,” katanya kepada pemberita di Bilik Gerakan Temco berkenaan di sini hari ini.
Terdahulu beliau menerima sumbangan makanan daripada NGO yang disampaikan Komandan Jabatan Amal Kuala Langat, Zulkifli Mohamad Harun.
Menurut beliau, kesemua mereka yang positif telah menjalani rawatan dan didapati telah bebas Covid-19 sebelum dibenarkan pulang ke rumah masing-masing.

Mohd. Jusni (tengah depan) menerima sumbangan makanan daripada Zulkifli (dua kanan) di Temco Taman Sungai Emas di sini hari ini.
Ujar beliau, pihaknya menerima kerjasama yang baik daripada penduduk di Flat Sungai Emas dan taman perumahan di Jalan Emas 31 dan 32, sepanjang tempoh Temco itu yang dijangka akan berakhir pada 10 November depan.
“Sepanjang tempoh Temco ini juga kerajaan negeri telah mengedarkan bantuan makanan pada hari kedua selain sumbangan daripada Pertubuhan Bukan Kerajaan (NGO) dan persendirian setiap hari.
“Kita juga mendapati tahap psikologi penduduk berada di tahap terbaik dengan surat Annex 17 iaitu pelepasan dari menjalani perintah pengawasan dan pemerhatian di rumah kediaman bagi kontak jangkitan Covid-19 diberikan kepada mereka yang telah negatif untuk keluar bekerja dan membeli barangan keperluan,” katanya. – K! ONLINE


ESSCOM rampas 12,200 bungkus rokok seludup
Oleh IVAN AMIRUL

7 November 2020, 2:54 pm
TAWAU – Cubaan menyeludup masuk sebanyak 12,200 bungkus rokok tanpa cukai dianggarkan bernilai RM152,288 berjaya dipatahkan Kawasan Keselamatan Khas Pantai Timur Sabah (ESSCOM) dalam serbuan di kawasan Blok 5, Kampung Titingan malam tadi.
Komander ESSCOM, Datuk Ahmad Fuad Othman berkata, pihaknya bertindak selepas mengesan terdapat pergerakan masuk sebuah bot laju daripada arah Pulau Sebatik menghala ke kawasan perairan Kampung Titingan sekitar pukul 9.35 malam.
“Sepasukan pegawai dan anggota terdiri daripada Batalion 14 Pasukan Gerakan Am (PGA), 9 Rejimen Renjer Diraja (RRD) bersmama Unit Risikan Marin (URM) Pasukan Polis Marin (PPM) diarahkan ke lokasi kejadian bagi mengesan suspek.
“Apabila tiba di lokasi dimaklumkan, pasukan keselamatan telah terserempak dengan empat lelaki  dalam keadaan mencurigakan yang leka memindahkan beberapa kotak disyaki rokok seludup dari sebuah bot ke kawasan lapang,” katanya menerusi kenyataan media hari ini.
Bagaimanapun katanya, semua suspek berjaya meloloskan diri sebaik menyedari kehadiran anggota keselamatan
Ahmad Fuad berkata, pemeriksaan lanjut menemukan sejumlah kotak besar yang mengandungi rokok seludup pelbagai jenama dipercayai tanpa kelulusan dan cukai Kastam.

“Antara jenis rokok yang dirampas termasuklah rokok Surya 800 bungkus, Nice Bold (1,800 bungkus), LA Bold (1,000 bungkus), LA Menthol Light (5,600 bungkus) dan Premium International Gold (3,000 bungkus).
“Rampasan ini adalah kejayaan terbesar yang pernah dicatatkan menerusi Ops Cegah Pati (OCP) Laut dan Daratan oleh ESSCOM sejak mula diaktifkan pada awal April lalu,” ujarnya.
Semua barangan yang dirampas di bawa ke Ibu Pejabat Polis Daerah (IPD) Tawau untuk tindakan lanjut dan kes disiasat mengikut Akta Kastam 1967. – K! ONLINE


Padah guna seragam polis buat Tik Tok
7 November 2020, 12:50 pm
PETALING JAYA – Tindakan bekas sukarelawan polis menggunakan pakaian seragam itu bagi merakamkan video menerusi aplikasi Tik Tok membawa padah selepas dia diberkas dalam satu serbuan di Jalan Medan Niaga, Kuala Selangor kelmarin.
Tangkapan ke atas suspek berusia 41 tahun itu dibuat selepas pihak polis menerima laporan di Balai Polis Subang Jaya berhubung tindakan suspek yang suka memuat naik video di Tik Tok dengan mengenakan seragam polis.
Satu sumber berkata, bertindak atas maklumat pihak polis menahan suspek di sebuah restoran makanan pada pukul 1 tengah hari.
Katanya, berpandukan maklumat daripada suspek pihak polis menyerbu rumahnya di Taman Kuala Selangor sebelum menemui dua pakaian seragam polis yang lengkap dengan aksesori termasuk tanda nama, topi dan lain-lain.
“Hasil siasatan mendapati suspek merupakan bekas sukarelawan polis pada tahun 2014 dan tidak memulangkan seragam itu selepas khidmatnya tidak diperlukan.
“Hasil soal siasat suspek mengaku mahu meniru gaya pelakon Rajnikanth menerusi filem Darbar,” katanya ketika dihubungi Kosmo! hari ini.

Sementara itu, Ketua Polis Selangor Datuk Noor Azam Jamaluddin ketika dihubungi mengesahkan tangkapan itu.
Terdahulu, tular satu video berdurasi 30 saat menunjukkan seorang lelaki berjambang memakai seragam polis meniru aksi Rajnikanth dimuat naik menerusi Tik Tok. – K! ONLINE


DPIA mahu dana RM4.6 bilion diagih sama rata
Oleh ZULKIFLI MANZOR

7 November 2020, 1:54 pm
PETALING JAYA – Dana sebanyak RM4.6 bilon yang diperuntukan dalam Belanjawan 2021 untuk memperkasakan golongan usahawan harus diagih sama rata.
Presiden Dewan Perdagangan dan Industri Asean (DPIA), Datuk Sohaimi Shahadan berkata, pihaknya tidak mahu hanya kelompok tertentu menerima manfaat dana tersebut.
“DPIA menyokong Belanjawan 2021 dan mahu usaha memperkasakan perniagaan golongan bumiputera dibuat secara holistik di seluruh negara.
“Usaha murni kerajaan mengangkat golongan Bumiputera tidak boleh dimonopoli golongan tertentu, sebaliknya perlu sampai kepada kumpulan sasar secara menyeluruh.
“Ramai usahawan berdepan risiko gulung tikar, jadi peruntukan ini diharap dapat menyelamat kumpulan peniaga ini,” katanya dalam satu kenyataan di sini hari ini.
Sohaimi berkata, agensi pelaksana yang menguruskan dana RM510 juta bagi pembiayaan perusahaan kecil dan sederhana (PKS) harus mengurangkan birokrasi dalam agihan kepada peniaga.

Menurut beliau, agensi terbabit harus memudahkan urusan permohonan oleh pemohon untuk menerima dana berkenaan.
Kata beliau, agensi pelaksana tidak perlu merumitkan urusan permohonan memandangkan ramai pemohon memerlukan suntikan modal dalam kadar segera.
“Kita mahu urusan yang cekap dan pantas untuk agihan secara telus kerana masih ramai golongan peniaga yang terjejas akibat Covid-19,” katanya.
Beliau turut mencadangkan laman sesawang khas untuk rujukan umum bagi melancarkan hubungan dua hala antara pemohon dan agensi pelaksana diwujudkan.
“Kita mahu ada satu platform khas untuk pemohon membuat rujukan secara efisyen dan melancarkan komunikasi dengan pemohon,” katanya.
Selain itu, beliau menyambut baik peruntukan RM100 juta kepada badan bukan kerajaan (NGO) bagi menggerakkan aktiviti mereka.
“Menerusi peruntukan ini NGO dapat menggerakan aktiviti sosial seperti membantu golongan miskin bandar dan pemuliharaan alam sekitar,” jelasnya. – K! ONLINE


Medan Selera Tanjung Bungah terbakar
Oleh KOSMO!

7 November 2020, 12:43 pm
Oleh SAFINA RAMLI
GEORGE TOWN – Medan Selera Tanjung Bungah yang terletak di Jalan Sungai Kerian, Tanjung Bungah di sini hampir musnah dalam kebakaran hari ini.
Dalam kejadian kira-kira pukul 10.15 pagi itu, tiada mangsa dilaporkan terlibat dalam kebakaran berkenaan.
Penolong Kanan Penguasa Bomba, Balai Bomba dan Penyelamat Bagan Jermal, Mohd. Rizuan Ramli berkata, pihaknya menerima panggilan kecemasan berhubung kebakaran itu pada pukul 10.19 pagi.
“Kejadian melibatkan kedai makanan jenis terbuka kelas B dengan keluasan keseluruhan 5,000 kaki persegi.
“Ketika tiba di lokasi, kita mendapati kebakaran melibatkan kedai makanan jenis terbuka iaitu medan selera,” katanya di sini hari ini.

Menurutnya, anggaran peratusan kemusnahan adalah 70 peratus dan api berjaya dikawal pada pukul 10.50 pagi.
“Kebakaran tidak melibatkan kemalangan jiwa. Jumlah kerugian masih belum diperolehi dan punca kebakaran sedang disiasat.
“Kerja pemadaman masih dijalankan dengan bantuan anggota dari Balai Bomba dan Penyelamat Jalan Perak dan Bayan Baru,” katanya. – K! ONLINE


Selangor melangkah ke suku akhir Piala Malaysia
Oleh MUHAMAD ARDIE PUTRA SUHAIMI

8 November 2020, 11:18 pm
PETALING JAYA – Pasukan Selangor berjaya menepati ramalan selepas melangkah ke pentas suku akhir Piala Malaysia selepas menewaskan Melaka United 2-1 dalam aksi pusingan pertama sebentar tadi.
Pada perlawanan yang berlangsung di Stadium Hang Jebat itu, skuad Gergasi Merah yang dibimbing oleh pengendali sementara, Michael Feichtenbeiner mendahului saingan menerusi jaringan penyerang sensasi, Ifedayo Olusegun pada minit ke-21.
Bersambung pada babak kedua, juara Piala Malaysia sebanyak 33 kali itu melebarkan kelebihan hasil jaringan seorang lagi pemain import, Sandro Da Silva yang bijak menewaskan penjaga gol Melaka United, Khairul Fahmi Che Mat pada minit ke-51.
Tersentak dengan gol tersebut, skuad Sang Kancil memperkemaskan jentera serangan dan berjaya merapatkan kedudukan hasil gol jaringan Uche Agba berselang lima minit kemudian.
Jaringan tersebut meniup semangat buat skuad bimbingan Zainal Abidin Hassan untuk meraih gol penyamaan tetapi keputusan 2-1 kekal sehingga tamat perlawanan.
Skuad Selangor yang kini memburu ‘Misi 34’ dijadualkan bertemu dengan Kedah pada aksi suku akhir yang akan ditetapkan pada minggu depan. – K! ONLINE

Kapsyen : Ifedayo Olusegun (kanan) dan Sandro da Silva berjaya menjaringkan gol untuk membawa skuad Selangor mara ke pentas suku akhir Piala Malaysia. – K! ONLINE.


Nikmati menu makan malam tradisional Melayu di Labu Sayong [email protected]
Oleh ZAKI SALLEH

8 November 2020, 8:46 pm
IPOH – Mencari kelainan untuk menikmati hidangan makan malam dalam suasana tradisional eksklusif, warga bandar raya di sini dipelawa berkunjung ke Labu Sayong [email protected].
Sajian enak berupa set makan malam Sayong Signature yang berkonsepkan masakan tradisional Melayu dan fusion itu pastinya bakal memenuhi selera serta ‘mesra poket’ pelanggan.
Pengurus Jualan dan Pemasaran PCB Leisure, Nursyafiqah Zamri berkata, antara hidangan popular di restoran berkenaan adalah ayam tepet cili berapi, daging salai masak lemak, filet ikan masak masam manis dan sayur campur goreng udang geragau.

“Set hidangan untuk dua orang ini akan disertakan bersama air sirap selasih manakala bagi pencuci mulut pula disajikan sago gula Melaka,” katanya ketika ditemui di restoran berkenaan di sini baru-baru ini.
Restoran berkenaan terletak berdekatan dengan bulatan Amanjaya di Bandar Meru Raya dekat sini dan ia dibina mengikut reka bentuk Rumah Kutai iaitu salah satu rekaan rumah tradisional Melayu Perak pada awal tahun 1900.
Keunikan rumah tradisional ini sentiasa menarik perhatian orang ramai yang melalui bulatan tersebut dan mereka pasti terpegun tatkala melihat persekitaran rumah tradisional itu yang bermandikan limpahan cahaya lampu pada waktu malam.

Mengulas lanjut mengenai menu yang ditawarkan, Nursyafiqah menjelaskan, syarikat menawarkan lebih daripada 20 sajian ala carte termasuk makanan Barat bermula pada harga RM7.50 hingga RM15 sahaja.
“Ramai yang menganggap Labu Sayong [email protected] adalah restoran mewah tetapi sebenarnya tidak, malah kami menawarkan suasana makan malam yang tiada di premis lain,” katanya.
Labu Sayong [email protected] yang dahulunya dikenali sebagai Restoran Labu Sayong adalah milik Perbadanan Kemajuan Negeri Perak yang dikendalikan anak syarikatnya, PCB Leisure Sdn. Bhd. (PCB Leisure).
PCB Leisure turut bertanggungjawab mengurus rangkaian Hotel Casuarina.


Bekalan keperluan asas di Perak mencukupi, tak perlu belian panik
Oleh SHAARANI ISMAIL

8 November 2020, 8:50 pm
IPOH – Barangan keperluan asas dan harian di negeri Perak sepanjang tempoh Perintah Kawalan Pergerakan Bersyarat (PKPB) yang akan bermula tengah malam ini hingga 6 Disember ini mencukupi.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Perak, Saifullizan Kamarul Zaman berkata, semua pasar raya dan premis peruncitan juga masih dibuka dan beroperasi mengikut waktu yang ditetapkan kerajaan.
“Justeru, pengguna dinasihatkan untuk tidak membuat pembelian panik sebaliknya merancang pembelian barangan keperluan berdasarkan kepada keperluan sebenar.
“KPDNHEP menggalakkan pihak peniaga, pasar raya dan peruncit supaya melakukan kawalan kendiri dengan menentukan had kuantiti dan jualan barangan yang bersesuaian bagi individu atau keluarga dalam memastikan bekalan barangan keperluan asas pengguna sentiasa mencukupi,” katanya dalam kenyataan di sini hari ini.
Saifullizan berkata, jaminan juga telah diberikan oleh pihak pemborong dan pemain industri utama peruncitan dalam negara seperti pasar raya dan pasar raya besar bahawa segala keperluan adalah mecukupi dan mudah diperolehi.
Katanya, sebanyak 12 barangan dipantau bekalannya oleh KPDNHEP membabitkan barangan keperluan asas harian iaitu gula, minyak masak, tepung gandum, beras, bawang, roti, ayam, telur ayam, pelitup muka, pensanitasi tangan dan sayur-sayuran.

Mengenai Skim Harga Maksimum Musim Perayaan Deepavali Tahun 2020, Saifullizan berkata, walaupun perayaan itu akan disambut mengikut Prosedur Operasi Standard (SOP) yang ditetapkan, permintaan terhadap barangan tetap ada dan dijangka meningkat.
Untuk itu katanya, mulai 9 November, KPDNHEP akan menguatkuasakan Skim Harga Maksimum Musim Perayaan (SHMMP) Deepavali Tahun 2020 selama sembilan hari bermula esok sehingga 17 November.
“Ia membabitkan kawalan harga 20 barangan di peringkat borong dan runcit, antaranya ayam, telur ayam, daging kambing, kelapa, tomato, ubi kentang, bawang merah, kacang dal dan lain-lain.
“Sepanjang tempoh pelaksanaan skim ini, peniaga dikehendaki menjual barangan yang disenaraikan tidak melebihi harga kawalan yang ditetapkan dan meletakkan tanda harga merah jambu pada barangan harga terkawal.
“Peniaga juga diingatkan untuk tidak mengambil kesempatan mengaut keuntungan yang tidak munasabah, mempamerkan harga yang mengelirukan, menyorok barang kawalan serta menipu timbangan,” katanya.
Katanya, pengguna dinasihatkan supaya melaporkan kepada KPDNHEP sekiranya terdapat pertanyaan atau aduan mengenai kekurangan bekalan, harga, kualiti barangan dan perkhidmatan yang ditawarkan melalui saluran yang disediakan. -K! ONLINE.


MR.D.I.Y. tawar hadiah bernilai RM250,000
Oleh KOSMO!

8 November 2020, 9:03 pm
KUALA LUMPUR – Bersempena sambutan ulang tahun ke-15, peruncit perkakas rumah pilihan rakyat, MR.D.I.Y. menawarkan peluang kepada 350 pelanggan bertuah untuk memenangi hadiah menarik bernilai lebih daripada RM250,000.
Naib Presiden Pemasarannya, Andy Chin berkata, melalui peraduan MR DIY x MyDebit Je, pelanggan juga layak memenangi hadiah utama berupa sebuah kereta Honda HR-V 1.8L E dan tiga hadiah tempat pertama berupa sebuah motosikal Yamaha Y15ZR setiap seorang.
“Peraduan kali ini turut disertai dengan promosi dan diskaun untuk memberi peluang penjimatan serta hadiah hebat kepada pelanggan bagi setiap pembelian mereka,” katanya dalam kenyataan yang dikeluarkan di sini baru-baru ini.
Menurut Chin, peraduan yang dijayakan bersama Payments Network Sdn. Bhd. (PayNet) itu sangat mudah untuk disertai pelanggan.
“Mereka hanya perlu membelanjakan jumlah minimum RM30 dalam satu transaksi dengan kad atm MyDebit di mana-mana cawangan MR. D.I.Y., MR. TOY atau MR. DOLLAR,” ujarnya.
Tambah beliau, peraduan berkenaan telah bermula 1 November lalu dan akan berakhir pada 31 Disember ini.


Imej Azwan Ali dipuji
Oleh NURFARHANA MOHAMED

8 November 2020, 11:30 pm
KUALA LUMPUR – Perubahan imej Azwan Ali sebagai pengacara program Lagu Cinta Kita musim kedua mendapat pujian oleh ramai penonton.
Kemunculan Azwan, 54 yang menyarungkan sut lengkap dengan gaya dandanan rambut lelaki menerima reaksi positif warga siber yang menonton program siaran langsung di TV3 itu.
Azwan atau lebih mesra digelar Diva AA itu sebelum ini dilihat sering memakai selendang dileher dan penutup rambut ketika muncul di mana-mana acara.
Malah, biarpun sekian lama tidak muncul di kaca televisyen, aura pengacaraan Diva AA masih lagi ampuh dan berbisa.
Sementara itu, melihat di laman sosial Twitter, rata-rata warganet memuji imej Diva AA yang sangat berbeza daripada sebelum ini.
“Apabila dia jadi Azwan Ali, bukan jadi Diva AA. Super class pengacara. Harap berterusan,” ciapan pemilik akaun Twitter @Eyda40382969.

“Azwan Ali telah kembali. Sebagai seorang pengacara berpengalaman, dia tahu untuk mengawal ton suara.
“Azwan Ali juga menggunakan suara diafragma walaupun untuk program berbentuk hiburan,” tulis @yuyuaziz.
Azwan mengacarakan program hiburan Lagu Cinta Kita musim kedua bersama rakan pengacara, Elly Mazlien. – K! ONLINE.


Joan Mir hampiri gelaran juara dunia MotoGP
Oleh KOSMO!

8 November 2020, 10:10 pm
VALENCIA – Impian pelumba Suzuki, Joan Mir untuk melakar kemenangan pertama di kelas Premier akhirnya terlaksana selepas melakukan kejutan dengan muncul juara di Grand Prix (GP) Eropah sebentar tadi.
Pelumba kelahiran Sepanyol itu yang memulakan perlumbaan di petak kelima tidak berdepan sebarang masalah untuk muncul juara selepas tenang memintas pelumba pasukan KTM, Pol Espargaro seterusnya mengemudi saingan itu di Litar Ricardo Tormo.
Lebih manis, Suzuki melakar kejutan apabila meraih kemenangan 1-2 apabila rakan sepasukan Mir, Alex Rins menamatkan saingan di tempat kedua dan Espargaro terpaksa berpuas hati tempat ketiga.
Berbaki dua pusingan sahaja lagi, Mir kini semakin hampir untuk menjulang mahkota kemenangan gelaran dunia pertamanya di MotoGP selepas selesa dengan 162 mata dan meninggalkan Quartararo dengan 37 mata di kedudukan kedua.
“Saya sangat gembira dengan kemenangan dan pasukan bekerja keras sepanjang minggu ini akhirnya kami berjaya menaiki podium di sini,” katanya sejurus tamat perlumbaan.
Sementara itu, Prinsipal Suzuki, Davide Brivio mengakui ia merupakan kemenangan yang dinantikan pasukannya melihat selepas melihat kedua-dua pelumbanya melakukan kejutan di Valencia.

“Sungguh mendebarkan dan semua kru menantikan kemenangan ini. Tahniah kepada semua yang terlibat terutama kepada kedua-dua pelumba yang bekerja keras untuk mendapatkan hasil yang sempurna seperti hari ini,” kata Brivio.

Kedudukan
Joan Mir – 162 mata
Fabio Quartararo –  125 mata
Alex Rins – 125 mata
Maverick Vinales –  121 mata


Kes kembali tiga angka, empat kematian direkod
Oleh SITI A'ISYAH SUKAIMI

8 November 2020, 7:12 pm
PUTRAJAYA – Kes harian hari ini kembali kepada tiga angka dengan 852 kes dilaporkan menjadikan jumlah kes positif sebanyak 40,209 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 13 kes import mendapat jangkitan dari luar negara membabitkan lapan warga Malaysia dan lima warga asing.
Menurutnya, mereka tiba dari negara Indonesia, Arab Saudi, Nepal, Maghribi, Emiriah Arab Bersatu, United Kingdom, Tukri dan Korea Selatan.
“Selain itu, terdapat pertambahan empat kes kematian hari ini di Sabah, Perak dan Pulau Pinang menjadikan sebanyak 286 kes kematian terkini.
“Dalam masa sama, sebanyak 825 kes pulih Covid-19 turut direkodkan menjadikan jumlah kes pulih sebanyak 28,234 kes di seluruh negara,” katannya dalam satu kenyataan akhbar di sini hari ini.
Beliau berkata, sebanyak 94 kes positif sedang dirawat di Unit Rawatan Rapi dengan 32 kes memerlukan pernafasan. -K!ONLINE


Pengguna Seremban, PD dijangka terima bekalan air Rabu depan
Oleh ZAKKINA WATI AHMAD TARMIZI

8 November 2020, 6:50 pm
SEREMBAN- Seluruh kawasan di Seremban dan Port Dickson yang sedang mengalami gangguan air ketika ini dijangka akan menerima semula bekalan air terawat selewat-lewatnya Rabu depan.
Syarikat Air Negeri Sembilan Sdn. Bhd. (Sains) menerusi kenyataan hari ini bagaimanapun berkata, bekalan secara berperingkat itu bergantung kepada kerja-kerja pembaikan ditapak yang dijalankan oleh pihak Jabatan Pengairan dan Saliran (JPS).
Ketua Bahagian Perhubungan Awamnya, Norzita Ismail berkata, Loji Rawatan Air (LRA) Linggi hari ini mula menerima aliran air sungai yang memasuki muka sauk untuk loji menjalankan proses pengepaman air mentah.
“Kami akan membekalkan air terawat ke premis pengguna di Daerah Seremban terlebih dahulu sehingga loji dapat bekalan air mentah yang mencukupi untuk menjalankan operasi pengepaman secara keseluruhan ke Daerah Port Dickson.
“Hampir lima hari LRA Linggi tidak dapat beroperasi membekalkan air terawat kepada pengguna di Port Dickson dan Seremban berikutan tebing runtuh di Sungai Linggi. Kerja-kerja menambak tebing oleh JPS memakan masa hampir empat hari untuk diselesaikan,” katanya.
Menurut Norzita, pihaknya memahami setiap kesulitan pengguna yang menghadapi gangguan bekalan air melebihi tempoh 24 jam.

“Pelbagai usaha telah dilaksanakan oleh Sains untuk memastikan kawasan gangguan dapat dikecilkan dengan memanjangkan bekalan air dari sumber air yang berdekatan seperti Bukit Kunyit, Seremban Barat dan Spring Hill untuk daerah Port Dickson dan mengambil bekalan air dari LRA Sungai Terip untuk daerah Seremban selain dari membeli air dari Selangor untuk kawasan Tanah Merah Site A (Port Dickson).
“Kerjasama yang berterusan daripada pihak operator air lain seperti Pengurusan Air Selangor (AiS), Ranhill Syarikat Air Johor (RanhillSAJ), Syarikat Air Melaka Berhad (SAMB), Pengurusan Air Pahang (PAIP), Lembaga Air Perak (LAP) dan Syarikat Air Terengganu (SATU) dengan menghantar lori tangki dan kakitangan mereka amat membantu Sains dalam kerja-kerja pengagihan bekalan air di kawasan terjejas sehingga keadaan pulih,” katanya.
Dalam pada itu, katanya, penglibatan pihak bomba juga banyak membantu Sains dalam kerja-kerja pengagihan air disekitar kawasan terlibat gangguan serta pihak polis yang banyak membantu melicinkan pergerakan lori tangki Sains sepanjang usaha pengagihan bekalan air dilakukan. – K! ONLINE.


UiTM ke suku akhir Piala Malaysia
Oleh SHAMSUL KAMAL AMARUDIN

8 November 2020, 11:13 pm
LUMUT – UiTM menempah tiket ke suku akhir Piala Malaysia apabila menumpaskan Kelantan 3-2 dalam aksi penuh sengit di Stadium Majlis Perbandaran Manjung di sini malam ini.
Gol pertama UiTM selaku tuan rumah diperolehi menerusi tandukan Muhamad Arif Mohamed Anwar yang menerima hantaran lintang Rabih Ataya dari sebelah kanan pada minit ke-12.
UiTM tidak menunggu lama untuk menambah jaringan apabila tiga minit kemudian Muhamad Rafie Mat Yaacob pula mudah menolak masuk hamtaran leret Gustavo Almeida Dos Santos, juga dari sebelah kanan.
Pasukan pelawat berjaya merapatkan kedudukan apabila Muhammad Danial Ashraf Abdullah merembat masuk hantaran Nik Akif Syahiran Nik Mat pada minit ke-61.
Dua minit kemudian, Muhammad Danial Asyraf sekali lagi membocorkan gawang Uitm selepas menerima hantaran Mohamad Khairul Rizam Che Soh, sekali gus menyamakan kedudukan.
UiTM bagaimanapun kembali mendahului perlawanan pada minit ke-67 apabila Muhamad Arif melakukan sepakan gunting menerjah gawang lawan selepas menerima hantaran Rabih Ataya.

Terdahulu, pada minit ke-24, Kelantan berpeluang merapatkan kedudukan namun Nik Akif Syahiran Nik Mat mensesiakan hantaran Lazarus Kaimbi apabila merembat keluar ketika pintu gol lawan sudah ternganga.
UiTM turut berpeluang menambah jaringan pada minit ke-27 tetapi tendangan percuma Rabih Ataya sipi di penjuru kanan gawang lawan.
Lima minit kemudian, Kelantan sekali lagi berpeluang merapatkan kedudukan tetapi tendangan percuma Muhamad Shahrul Nizam Ros Hasni tepat ke tiang gol lawan di sebelah kiri.
Lima minit selepas babak kedua bermula, Kelantan mendapat tendangan percuma tetapi rembatan Muhamad Hakimi Abdullah menerjah palang gol.
Selepas UiTM kembali mendahului perlawanan, Kelantan menggandakan asakan termasuk memperoleh tiga sepakan sudut berturut-turut namun gagal menemui sentuhan penyudah.
Kedua-dua pasukan saling berbalas serangan pada 20 minit terakhir perlawanan namun gagal membolos gawang lawan masing-masing memastikan keputusan memihak tuan rumah kekal hingga wisel penamat. -K! ONLINE.


KWSP bakal umum perincian permohonan pengeluaran Akaun 1 selewat-lewatnya Rabu ini
Oleh MUHAMMAD IKHWAN IDERIS

8 November 2020, 8:59 pm
KUALA LUMPUR – Kumpulan Wang Simpanan Pekerja (KWSP) akan mengumumkan perincian bagi permohonan kemudahan pengeluaran simpanan persaraan secara bersasar daripada Akaun 1 selewat-lewatnya pada Rabu ini.
Ketua Pegawai Eksekutifnya, Tunku Alizakri Raja Muhammad Alias berkata, langkah membenarkan ahli mengakses simpanan persaraan KWSP mereka selain daripada yang diperuntukkan di bawah Akta KWSP 1991 adalah sesuatu yang belum pernah dilakukan sebelum ini.
“Pun begitu, kami khuatir bantuan sedia ada tidak mencukupi bagi mereka yang memerlukan lebihan aliran tunai bagi menyokong diri dan keluarga ketika gelombang baharu Covid-19 mengakibatkan ketidaktentuan dalam pemulihan ekonomi.
“Akaun 1 (70 peratus simpanan) selama ini telah ditetapkan untuk persaraan ahli sementara Akaun 2 (30 peratus simpanan) diperuntukkan bagi pengeluaran tertentu sahaja.
“Ini bukan keputusan mudah dan boleh dibuat secara terburu-buru, namun kami telah menemui jalan tengah bagi membolehkan ahli mengakses simpanan tanpa menjejaskan persaraan mereka pada masa hadapan,” katanya dalam satu kenyataan yang dikeluarkan di sini semalam.
Menteri Kewangan menerusi pembentangan Belanjawan 2021 Jumaat lalu mengumumkan kemudahan pengeluaran daripada Akaun 1 KWSP pada kadar RM500 sebulan, untuk 12 bulan sehingga RM6,000 bagi ahli yang kehilangan pekerjaan.

Kemudahan tersebut, yang diberikan bermula Januari tahun depan diunjurkan melibatkan keseluruhan bayaran berjumlah RM4 bilion.
Selain itu, kata Alizakri, pihaknya juga menyambut baik keputusan kerajaan menurunkan kadar caruman minimum syer pekerja kepada sembilan peratus mulai Januari 2021 hingga Disember 2021 yang mengambil kira tekanan ekonomi dan pengurangan pendapatan ahli.
“Pandemik masih belum reda dan kita harus hidup dengannya selama beberapa tahun akan datang.
“Kami berharap wang tambahan untuk ahli kami dapat meningkatkan pendapatan boleh guna mereka dan memacu perbelanjaan domestik,” katanya.


969 institusi pendidikan Islam Johor ditutup
Oleh MOHAMAD FAIZAL HASHIM

8 November 2020, 5:29 pm
Tosrin Jarvanthi
JOHOR BAHRU – Kesemua 969 institusi pendidikan Islam kerajaan dan swasta yang berdaftar di bawah Bahagian Pendidikan Islam, Jabatan Agama Islam Negeri Johor (JAINJ) diarahkan tutup mulai esok hingga 17 Disember depan.
Pengerusi Jawatankuasa Hal Ehwal Agama Islam Negeri, Tosrin Jarvanthi berkata, langkah ini diambil bagi membantu usaha kerajaan memutuskan rantai penularan jangkitan wabak Covid-19.
Katanya, penutupan ini melibatkan Kolej Pengajian Islam Johor (MARSAH), Tadika Agama Johor (195), Sekolah Agama Kerajaan Negeri Johor (571), Sekolah Menengah Agama Negeri Johor (2), Maahad Tahfiz Negeri Johor (1), Sekolah Agama Bantuan Kerajaan (SABK) Rendah (8) dan SABK Menengah (20).
Tambahnya, turut terlibat sama ialah Sekolah Rendah Agama Rakyat (5), Sekolah Rendah Agama Swasta (31), Sekolah Menengah Agama Swasta (9), Madrasah Tahfiz Swasta (109), Madrasah Pondok Swasta (13) dan Madrasah Malabar Johor (4).
“Bagi calon peperiksaan Sijil Pelajaran Malaysia (SPM), Sijil Tinggi Pelajaran Malaysia (STPM) dan Sijil Tinggi Agama Malaysia, segala perubahan dan perkembangan berkaitan peperiksaan akan dimaklum pihak Kementerian Pelajaran Malaysia (KPM).
“Manakala peperiksaan yang dikendalikan oleh Bahagian Pendidikan Islam JAINJ seperti Peperiksaan Ujian Kelayakkan Darjah Khas (UKDK), Sijil Darjah Khas Agama (SDKA) dan Sijil Menengah Agama (SMA) akan ditangguhkan ke suatu tarikh yang akan dimaklumkan kelak,” katanya dalam kenyataan hari ini.

Tosrin memberitahu, sepanjang tempoh penutupan tersebut, pengajaran dan pembelajaran akan tetap diteruskan secara ‘home-based learning’ mengikut kesesuaian guru dan murid.
Katanya, bagi sepanjang tempoh itu juga, guru perlu kekal berada di stesen tempat bertugas masing-masing serta sentiasa mematuhi arahan-arahan semasa Bahagian Pendidikan Islam JAINJ, KPM dan Majlis Keselamatan Negara (MKN).
Jelasnya, takwim penggal persekolahan dan cuti persekolahan bagi tahun depan akan diselaraskan semula oleh Bahagian Pendidikan Islam JAINJ.
“Bagi murid yang tinggal di asrama, ibu bapa dan penjaga mempunyai masa sehingga Selasa ini (10 Nov) untuk mengambil mereka pulang ke rumah masing-masing.
“Sepanjang tempoh itu, murid akan berada di bawah pengawasan warden asrama manakala keperluan makan dan minum murid akan disediakan pihak sekolah sepanjang tempoh berkenaan,” ujarnya.-K! ONLINE


21 operasi sanitasi dijalankan semalam
Oleh LUQMAN RIDHWAN MOHAMED NOR

8 November 2020, 5:55 pm
PETALING JAYA – Sebanyak 21 operasi sanitasi yang melibatkan 10 buah negeri telah dilaksanakan oleh Kementerian Perumahan dan Kerajaan Tempatan semalam.
Menteri Kanan Keselamatan, Datuk Seri Ismail Sabri Yaakob berkata, sebanyak enam operasi dijalankan di Sabah, tiga di Sarawak dan Pahang, Melaka (dua) serta satu masing-masing di Selangor dan Perak.
“Sebanyak satu operasi masing-masing dijalankan di Pulau Pinang, Terengganu, Kedah, Labuan dan Putrajaya,” katanya dalam satu kenyataan hari ini.
Menurutnya, sebanyak 11,209 Ops Sanitasi Awam telah dijalankan sejak 30 Mac lalu merangkumi 137 zon.
“Sebanyak 13,627 premis telah disanitasi yang terdiri daripada 2,775 pusat perniagaan, 1,633 kawasan perumahan termasuk Projek Perumahan Rakyat, 2,690 tempat awam, 354 pasar raya dan 6,175 bangunan kerajaan,” katanya. – K! ONLINE


Bekalan barangan keperluan mencukupi
Oleh LUQMAN RIDHWAN MOHAMED NOR

8 November 2020, 5:33 pm
PETALING JAYA – Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat pemantauan harian ke atas 12 jenis bekalan barangan di 681 buah premis perniagaan semalam.
Menteri Kanan Keselamatan, Datuk Seri Ismail Sabri Yaakob berkata, pemeriksaan dilakukan itu termasuklah peruncit (489), pemborong (165) dan pengilang (27).
“Secara keseluruhan bekalan barangan keperluan mencukupi dan mampu menampung keperluan dalam negara yang berterusan dan mudah diperolehi,” katanya dalam satu kenyataan hari ini.
Tambah beliau, pegawai penguat kuasa KPDNEHP juga telah melakukan 1,382 pemeriksaan khas Pematuhan prosedur operasi standard (SOP) Perintah Kawalan Pergerakan Pemulihan (PKPP).
Katanya, didapati 1,380 premis mematuhi SOP yang telah ditetapkan manakala dua premis diberi nasihat kerana tidak patuh SOP.
“Dalam tempoh PKPP ini, kerajaan ingin menggesa pengusaha dan orang ramai supaya sentiasa mengamalkan kawalan kendiri termasuk penjarakan sosial dan kebersihan diri terutamanya dalam aktiviti jual beli barangan keperluan harian,” katanya. – K! ONLINE


Sisa simen bertaburan di LPT 2
Oleh NOOR HAYATI MAMAT

8 November 2020, 6:39 pm
HULU TERENGGANU – Ratusan kampit simen bertaburan atas lebuh raya setelah lori treler membawa muatan bahan binaan tersebut terbabas di Kilometer 381.6 Leburaya Pantai Timur 2 (LPT 2) berhampiran Ajil di sini hari ini.
Dalam kejadian kira-kira 7.15 pagi itu, pemandu lori treler tersebut, Mohamad Ikram Hafizy Mukhtar, 25, mengalami kecederaan ringan pada bahagian dahi dan lengan manakala kelindannya , Adek Hajar Abu Bakar, 44, pula cedera ringan pada bahagian dahi.
Ketua Polis Daerah Hulu Terengganu, Deputi Superitendan Mohd. Adli Mat Daud berkata,
sewaktu kejadian, lori treler yang sarat muatan simen itu sedang menghala ke Ajil di sini dari Kuantan Pahang.
“Sebaik tiba di lokasi kejadian, lori treler itu tiba-tiba hilang kawalan lalu terbabas sebelum merempuh besi pembahagi jalan.
“Rempuhan itu menyebabkan lori treler itu terjatuh ke dalam parit di tepi jalan manakala sebahagian besar muatan simennya jatuh bertaburan,” katanya kepada Kosmo! di sini hari ini.
Mohd. Adli berkata, keadaan permukaan lebuh raya dipercayai agak licin sewaktu kejadian ekoran hujan renyai.- K! ONLINE


Kedah wajar terima pampasan khas
Oleh MOHD. RAFIE AZIMI

8 November 2020, 6:10 pm
ALOR SETAR – Kedah wajar menerima pampasan khas berikutan kerjasama diberikan terhadap dasar kerajaan Persekutuan supaya terus memelihara Hutan Simpan Ulu Muda sebagai pusat tadahan air untuk kegunaan domestik, industri dan pertanian.
Menteri di Jabatan Perdana Menteri (Parlimen dan Undang-undang), Datuk Takiyuddin Hassan berkata, pengorbanan negeri itu dalam menyediakan tanah untuk dijadikan sawah demi keselamatan makanan negara juga tidak boleh diketepikan.
“Hutan Simpan Ulu Muda yang memiliki keluasan ratusan ribu hektar sepatutnya menghasilkan keuntungan kepada kerajaan negeri.
“Namun dengan dasar kerajaan Persekutuan yang mahukan supaya kawasan tersebut dipelihara, maka Kedah sepatutnya menerima pampasan,” katanya.
Beliau berkata demikian pada sidang akhbar selepas mengadakan pertemuan bersama pegawai-pegawai kanan Kerajaan Negeri Kedah di Wisma Darul Aman di sini hari ini.
Hadir sama Menteri Besar Kedah, Muhammad Sanusi Md. Nor; Timbalan Menteri Sumber Manusia, Awang Hashim serta Timbalan Setiausaha Kerajaan Negeri (Pembangunan), Datuk Norizan Khazali.

Menurut Takiyuddin, bagi tanah sawah pula, beliau dimaklumkan bahawa kerajaan negeri hanya memperoleh pendapatan kira-kira RM2.56 juta setahun berbanding RM170 juta setahun yang boleh diperolehi sekiranya status tanah ditukar daripada pertanian kepada komersial.
Sehubungan itu, katanya, beliau yang telah dilantik sebagai menteri penyelaras bagi Kerajaan Negeri Kedah dan Persekutuan akan membawa perkara tersebut ke Kabinet dan Perdana Menteri, Tan Sri Muhyiddin Yassin.
“Untuk pemeliharaan hutan, kerajaan negeri ini telah menerima bayaran sebanyak RM200 juta daripada kerajaan Persekutuan pada 2019.
“Jadi untuk 2020 ini, kita minta supaya jumlah itu dikekalkanlah, kalau setiap tahun Kedah dapat jumlah yang sama, bayaran itu akan banyak membantu kerajaan negeri,” tambahnya. – K! ONLINE


Barang keperluan diagih kepada keluarga diarah kuarantin
Oleh NIK NUR IZZATUL HAZWANI NIK ADNAN

8 November 2020, 5:19 pm
DUNGUN – Sebanyak 932 keluarga di mukim Rasau dekat di sini yang dikuarantin di rumah masing-masing berikutan pelaksanan susulan Kawalan Pergerakan Bersyarat (PKPB) bermula kelmarin menerima barangan keperluan dan makanan.
Pengerusi Jawatankuasa Kebajikan, Pembangunan Wanita, Keluarga dan Perpaduan Nasional Terengganu, Hanafiah Mat berkata, barangan keperluan seperti gula, beras , ayam dan tepung gandum diagihkan kepada penduduk terlibat pada setiap empat hari.
“Bantuan keperluan makanan ini diberikan kepada individu dikuarantin di rumah kerana mereka tidak boleh keluar.
“Bagi penduduk yang tidak dikuarantin, mereka masih boleh keluar membeli barangan kerana kedai masih beroperasi,” katanya selepas melawat pusat pengumpulan bantuan makanan di Dewan Sekolah Kebangsaan Ketengah Jaya 2 dekat sini hari ini.
Hanafiah berkata, sebelum ini, lebih 400 keluarga di mukim tersebut telah menerima bantuan sama dan pihaknya menjangkakan iacakan meningkat berikutan ujian saringan Covid-19 di kawasan berkenaan masih dijalankan.
“Mukim Rasau mempunyai lebih 17, 000 penduduk dan setakat ini, lebih 3,000 penduduk telah menjalani saringan Covid-19,” katanya.

Mukim Rasau menjadi mukim pertama di Terengganu dikenakan PKPB bermula kelmarin selepas kes positif Covid-19 di mukim tersebut mencatatkan peningkatan sejak beberapa minggu lalu. – K! ONLINE


Penduduk beli bekalan makanan susulan PKPB
Oleh NUR ANATI JUHARI

8 November 2020, 5:17 pm
ALOR SETAR – Sebilangan penduduk di daerah ini dilihat keluar membeli barang keperluan terutama bekalan makanan untuk kegunaan sepanjang tempoh Perintah Kawalan Pergerakan Bersyarat (PKPB) yang dikuatkuasakan selama empat minggu bermula esok.
Pengurus sebuah pasar raya di sini, Khairul Bariyah Hanim Sudin, 38, berkata, jumlah pengunjung meningkat sejak semalam selepas kerajaan mengumumkan PKPB.
“Orang ramai datang membeli bekalan makanan sebagai persiapan sepanjang PKPB ini sebaik premis dibuka pada pukul 9 pagi tadi,” katanya ketika ditemui di sini hari ini.
Pelanggan, Tajul Din Mustafa, 58, dia melihat jumlah orang yang membeli barang keperluan agak ramai berbanding hari biasa.
“Saya hanya beli bekalan seperti biasa dan tidak berlebihan kerana tahu premis perniagaan masih beroperasi seperti biasa sepanjang PKPB.
“Tetapi mungkin ada sebilangan yang risau untuk keluar ketika PKPB dilaksanakan, jadi mereka mula membuat pembelian makanan untuk tempoh empat minggu,” ujarnya.

Seorang lagi pelanggan, Aisyah Samad, 49, berpendapat pembelian makanan untuk tempoh empat minggu lebih mudah dan selamat.
“Jika kami bersedia lebih awal pasti lebih mudah kerana tidak lagi perlu keluar dalam tempoh PKPB ini selain kita tidak tahu apa akan berlaku dalam tempoh berkenaan,” katanya. – K! ONLINE


PPE di setiap kenderaan penyelamat
Oleh NORADILA MAHAMAD

8 November 2020, 6:18 pm
KUALA TERENGGANU – Jabatan Bomba dan Penyelamat Malaysia (JBPM) Terengganu akan menyediakan peralatan perlindungan diri (PPE) dalam setiap kenderaan penyelamat ketika operasi menyelamat mangsa banjir yang dijangka melanda negeri ini tidak lama lagi.
Pengarah JBPM Terengganj, Md. Hilman Abd Rashid berkata, penyediaan PPE pada setiap kenderaan penyelamat tersebut merupakan tindakan proaktif mengelak mengelak penularan pandemik Covid-19.
“Kita sediakan lebih awal PPE ini dalam setiap kenderaan penyelamat kerana khuatir terdapat mangsa banjir yang mempunyai gejala (Covid-19).
“Jika terdapat kes seperti ini, anggota bertugas akan memakai PPE dalam operasi menyelamat itu dan mangsa berkenaan akan terus diasingkan,” katanya.
Beliau berkata demikian kepada pemberita ketika program Pengujian Peralatan dan Bot bagi Persediaan Menghadapi Monsun Timur Laut di Jeti Feri Lama Losong di sini hari ini.
Dalam pada itu, Md. Hilman berkata, semua peralatan JPBM Terengganu yang diuji berada dalam keadaan baik dan sedia digunakan untuk musim tengkujuh ini.

“Buat masa ini kita mempunyai 79 jentera penyelamat pelbagai jenis seperti bot dan lori tangki air.
“Seramai 835 anggota dan pegawai JBPM negeri terlibat dalam operasi musim tengkujuh tahun ini. Selain itu, kami turut mendapat bantuan daripada 25 anggota dan pegawai Akademi Bomba dan Penyelamat Malaysia,” katanya. – K! ONLINE


62,490 pulang ke negara sejak 24 Julai
Oleh LUQMAN RIDHWAN MOHAMED NOR

8 November 2020, 5:22 pm
PETALING JAYA – Seramai 62,490 individu telah pulang ke tanah air melalui pintu masuk sempadan antarabangsa sejak 24 Julai hingga semalam.
Menteri Kanan Pertahanan, Datuk Seri Ismail Sabri Yaakob berkata, mereka telah ditempatkan di 67 buah hotel dan 20 premis lain termasuk institut latihan awam serta institusi pengajian swasta, antaranya di Kuala Lumpur, Selangor, Negeri Sembilan dan Pulau Pinang.
“Daripada jumlah itu, seramai 9,315 individu sedang menjalani proses kuarantin wajib manakala 384 individu telah dihantar ke hospital untuk rawatan.
“Seramai 52,791 individu telah didiscaj dan dibenarkan pulang,” katanya dalam satu kenyataan hari ini.
Menurut Ismail Sabri, mereka telah pulang dari 36 buah negara, antaranya Filipina, Thailand, Indonesia, Kemboja dan Singapura. – K! ONLINE


20 tahun jejak waris, hasilkan buku Biografi Nordin Ahmad
Oleh ABDUL RAZAK IDRIS

8 November 2020, 6:00 pm
SHAH ALAM – Seorang penulis di sini mengambil masa selama 20 tahun dalam menjejak waris dan menghasilkan buku berkaitan seniman tersohor era 1960-an, Allahyarham Nordin Ahmad.
Buku bertajuk Permata Seni Terbilang Nordin Ahmad tersebut merupakan karya Hidir Ali Razali,37, diterbitkan Sinefilia Books dengan mempunyai ketebalan 215 muka surat yang berharga RM120.
Menurut Hidir, dia yang merupakan peminat tegar pelakon filem Semerah Padi itu memulakan rancangan menerbitkan buku tersebut pada tahun 1998.
Katanya, pelbagai maklumat dikumpul menerusi hasil pembcaaan, rujukan di perpustakaan dan muzium bagi menghasilkan karya perjalanan hidup Allahyarham Nordin.
“Saya juga telah ke Singapura bagi menemubual isteri arwah, Salmah Ibrahim dan anak-anak mereka.
“Selain itu, maklumat terus diselidiki daripada abang kepada seniman itu, Sidik Ahmad di Pulau Pinang serta rakan-rakan artis yang pernah bekerjasama dengan Allahyarham Nordin,” katanya ketika ditemui Kosmo! di sini hari ini.

Bercerita lanjut, Hidir menjelaskan buku itu bukan sekadar coretan perjalanan hidup Allahyarham Nordin yang turut pernah membintangi filem Seri Mersing itu malah mampu dijadikan contoh kepada pelakon muda untuk mempertingkatkan mutu lakonan mereka.
Ujarnya, sepatutnya pelancaran itu dijadualkan hujung Mac lalu namun ditangguhkan susulan Perintah Kawalan Pergerakan (PKP).
“Saya turut terharu apabila ibu, Hamidah Latif tidak sempat melihat pelancaran buku tersebut kerana meninggal dunia baru-baru ini.
“Jelasnya, kesemua peristiwa yang berlaku sememangnya menguji kesabaran dirinya dalam meneruskan penerbitan buku biografi pelakon lagenda tersebut,” katanya.
Mengulas lanjut, Hidir berkata, pesanan buku tersebut boleh dilakukan dengan menghubungi beliau di talian 0162034431 atau emel [email protected]. -K!ONLINE


Jogho bakal beraksi di pentas dunia
Oleh YATIMIN ABDULLAH

8 November 2020, 3:51 pm
BACHOK – Seekor lembu baka ‘Limousine’ seberat 1.6 tan dari daerah ini bakal mengegarkan pentas dunia apabila dipilih untuk mewakili Asia ke pertandingan lembu Limousine -Champion of The World tidak lama lagi.
Pemiliknya Zulkifli Yaakob, 51, berkata, pada pertandingan itu, Jogho bakal bersaing dengan lembu-lembu baka Limousine dari Perancis, New Zealand, Afrika dan banyak lagi.
“Menang atau kalah itu bukan persoalan utama buat saya. Apa yang penting ia merupakan rezeki.
“Sekurang-kurangnya mampu membawa nama daerah Bachok, Kelantan dan negara ke pentas dunia,” katanya ketika ditemui pemberita di Kampung Keluat di sini hari ini.
Zulkifli berkata, dia tidak menyangka lembu yang dibela sejak dua tahun lalu itu dipilih untuk menyertai pertandingan tersebut.
Katanya, pemilihan Jogho dibuat oleh Jabatan Perkhidmatan Veterinar selepas menjalankan saringan ke seluruh negeri untuk mencari lembu sado terbaik.

“Kriteria pemilihan Jogho ini dilakukan berpandu kepada struktur tubuh, ketinggian, panjang, cantik dan sebagainya.
“Saya amat berharap Jogho mampu melakukan kejutan pada pertandingan itu nanti,” ujarnya yang sudah lebih sedekad membela lembu.-K! ONLINE


591 individu ditahan ingkar arahan PKP
Oleh LUQMAN RIDHWAN MOHAMED NOR

8 November 2020, 4:33 pm
PETALING JAYA – Seramai 591 individu telah ditahan Polis Diraja Malaysia (PDRM) semalam atas kesalahan ingkar arahan Perintah Kawalan Pergerakan (PKP).
Menteri Kanan Pertahanan, Datuk Seri Ismail Sabri Yaakob berkata, daripada jumlah itu, seramai 511 individu telah dikompaun, empat direman dan empat telah dijamin.
“Antara kesalahan ingkar arahan PKP termasuklah gagal mematuhi arahan penjarakan fizikal (206), tidak memakai pelitup muka (126) dan gagal menyediakan peralatan atau rekod butiran diri (67).
“Sebanyak 23 premis beroperasi lebih masa, aktiviti pusat hiburan (9), dan lain-lain (88),” katanya dalam satu kenyataan hari ini.
Menurut Ismail Sabri, Task Force Operasi Pematuhan yang diketuai PDRM telah membuat 53,389 pemeriksaan semalam bagi memantau dan menguat kuasa pematuhan prosedur operasi standard (SOP) PKP Pemulihan (PKPP).
“Sebanyak 2,458 Pasukan Pematuhan yang melibatkan 12,015 anggota telah membuat pemantauan di 3,469 pasar raya, 4,982 restoran serta 1,591 penjaja, 1,227 kilang, 3,327 bank dan 528 pejabat kerajaan.

“Juga dipantau, sebanyak 1,076 terminal pengangkutan darat, 233 terminal pengangkutan air serta 80 terminal pengangkutan udara,” katanya. – K! ONLINE


KPDNHEP rampas barangan tiruan berjumlah lebih RM147,000
Oleh MOHD AZLI ADLAN

8 November 2020, 5:14 pm
KUALA TERENGGANU – Kegiatan licik seorang peniaga yang meraih keuntungan mudah dengan menjual barangan tiruan berjenama terbongkar setelah tiga premisnya di bandar raya ini dan Kuala Nerus diserbu pada Rabu lalu.
Serbuan pasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) yang bermula pada pukul 12 tengah hari itu berjaya merampas barangan tiruan berjenama dianggarkan berjumlah keseluruhan RM147,120.
Suspek yang berusia 20-an tersebut dipercayai telah mengaut keuntungan lumayan hasil penjualan barangan tiruan berjenama sejak tiga tahun lalu.
Pengarah KPDNHEP Terengganu, Saharuddin Mohd. Kia berkata, rampasan berupa pakaian, kasut dan aksesori tiruan berjenama itu merupakan terbesar di negeri tersebut pada tahun ini.
“Serbuan yang turut disertai wakil pemilik cap dagang berkenaan turut berjaya menahan dalang yang merupakan lelaki berusia 20-an.
“Siasatan awal mendapati suspek menjual barangan tiruan berjenama disyaki tersebut secara online,” katanya pada sidang akhbar di Stor Ekshibit KPDNHEP Terengganu di sini hari ini.

Saharudin berkata, suspek disyaki menjadikan kediaman dan premis kedainya sebagai pusat untuk mempromosi dan menjual produk tiruan terbabit menerusi media sosial manakala stor tersebut sebagai transit penyimpanan.
Menurut beliau, siasatan awal mendapati kesemua barangan berjenama tiruan itu diperolehi dari China.
“Kes disiasat mengikut Seksyen 102 (1) (c) Akta Cap Dagangan 2019,” katanya. – K! ONLINE


PKPB: Lima sekatan jalan raya di daerah Timur Laut
Oleh KOSMO!

8 November 2020, 4:24 pm
Oleh NOOR HASLIZA NUSI
GEORGE TOWN – Sebanyak lima sekatan jalan raya (SJR) akan dilaksanakan di daerah Timur Laut negeri ini sepanjang tempoh perlaksanaan Perintah Kawalan Pergerakan Bersyarat (PKPB) yang berkuatkuasa tengah malam ini sehingga 6 Disember.
Ketua Polis Daerah Timur Laut, Asisten Komisioner Soffian Santong berkata, sekatan jalan raya dilaksanakan bagi mengawal pergerakkan orang ramai dalam usaha menyekat penularan pandemik Covid-19 di negari ini.
Menurutnya, lokasi SJR membabitkan laluan susur masuk Jambatan Pulau Pinang di hadapan Kompleks Sukan Batu Uban dan Lebuh Raya Tun Dr. Lim Choong Eu.
“Tiga lagi sekatan jalan raya akan diadakan di Jalan Paya Terubong (hadapan Petronas), Jalan Batu Feringghi (hadapan Hotel Rasa Sayang) dan Jalan Pengkalan Weld (hadapan Terminal Feri).
“Operasi SJR dengan kerjasama Angkatan Tentera Malaysia (ATM), Angkatan Pertahanan Awam (APM) dan Jabatan Sukarelawan Malaysia (RELA) melibatkan jumlah keanggotaan seramai 420 anggota termasuk empat pegawai,” katanya ketika dihubungi Kosmo! di sini hari ini.

Semalam, kerajaan mengumumkan perlaksanaan PKPB di seluruh negeri di Semenanjung selama empat minggu bermula 9 November sehingga 6 Disember ini.
Hanya tiga negeri tidak terlibat dengan PKPB berkenaan iaitu Perlis, Pahang dan Kelantan. – K! ONLINE


Bekalan makanan di Johor mencukupi sepanjang tempoh PKPB
Oleh KHAIRUL MOHD. ALI

8 November 2020, 4:30 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor memberi jaminan bekalan makanan di negeri ini mencukupi sepanjang tempoh penguatkuasaan Perintah Kawalan Pergerakan Bersyarat (PKPB) bermula esok hingga 6 Disember ini.
Pengarah KPDNHEP Johor, Mohd. Hairul Anuar Bohro berkata, jaminan itu dibuat berdasarkan pemantauan dijalankan pihaknya berhubung bekalan berkenaan di seluruh negeri ini.
“Berdasarkan pemantauan, bekalan makanan mencukupi dan mudah untuk diperolehi di semua peringkat, sama ada pengilang, pemborong dan peruncit.
“Sehubungan itu, orang ramai dinasihatkan untuk tidak melakukan sebarang pembelian panik ekoran pelaksanaan PKPB yang diumumkan kerajaan,” katanya dalam satu kenyataan, di sini hari ini.
Kerajaan sebelum ini mengumumkan pelaksanaan PKPB di seluruh semenanjung Malaysia kecuali Perlis, Pahang dan Kuantan bermula 9 November hingga 6 Disember ini bagi mengekang penularan pandemik Covid-19.
Tambah beliau, ketika pemantauan dijalankan pihaknya mendapati tidak terdapat sebarang pembelian panik terhadap bekalan makanan dibuat.

“Seramai 200 pegawai dan anggota telah menjalankan pemeriksaan bekalan membabitkan sebanyak 67,034 premis yang telah diperiksa di seluruh Johor sejak 1 Januari hingga 31 Oktober tahun ini.
“Kami juga menasihati peniaga untuk sentiasa mematuhi undang-undang negara dan tidak mengambil kesempatan dalam tempoh ini,” ujarnya lanjut.
Sehubungan itu, orang ramai yang mempunyai sebarang maklumat berkaitan salah laku boleh menghubungi talian WhatsApp KPDNHEP Johor 019279 4317 atau emel di [email protected]! ONLINE


Tiga port dadah dimusnahkan AADK
Oleh MOHAMAD NAUFAL MOHAMAD IDRIS

8 November 2020, 4:42 pm
SABAK BERNAM – Agensi Anti Dadah Kebangsaan (AADK) memusnahkan tiga buah ‘port’ penagihan dadah di daerah ini, baru-baru ini.
Ketua Pegawai AADK Sabak Bernam, Zulazli Hashimuddin berkata, ketiga-tiga sarang penagihan dadah itu melibatkan kawasan hutan paya bakau dan ladang kelapa sawit di Sungai Besar dan Sungai Burong.
Katanya, kesemua sarang penagihan ini dimusnahkan dengan kerjasama Ibu Pejabat Polis Daerah Sabak Bernam, Jabatan Pengaliran dan Saliran (JPS) Sabak Bernam, Majlis Daerah Sabak Bernam.
“Lokasi itu dikesan menerusi Ops Rentas dijalankan pihaknya dalam membasmi penagihan dadah di negeri ini.
“Kita telah meletakkan lima orang anggota penguatkuasa di setiap lokasi terpilih selain penggunaan dron bagi memantau kemasukan pengedar dan penagih,” katanya ketika dihubungi di sini hari ini.
Dalam perkembangan lain, beliau menegaskan seramai 76 penagih dadah berjaya ditangkap bermula Januari hingga Oktober lalu.

Jelas Zulazli, mereka yang ditahan berusia 18 hingga 61 tahun selain dadah yang menjadi pilihan suspek adalah jenis heroin, syabu dan ganja. -K!ONLINE


Potongan harga 50 peratus untuk rakyat Melaka
Oleh DIYANATUL ATIQAH ZAKARYA

8 November 2020, 4:27 pm
MELAKA – Rakyat Melaka kini berpeluang menikmati potongan harga sebanyak 50 peratus di 18 lokasi pusat pelancongan sempena program “Melakan Visit Melaka 2020” yang diperkenalkan kerajaan negeri hari ini.
Ketua Menteri, Datuk Seri Sulaiman Md. Ali berkata, pakej pelancongan itu ditawarkan sebagai inisiatif untuk memastikan ekonomi sektor pelancongan negeri ini tidak terus menguncup sepanjang Perintah Kawalan Pergerakan Bersyarat (PKPB).
Jelasnya, langkah proaktif itu juga dilakukan selepas mengambil kira peranan besar sektor tersebut iaitu sebanyak 48 peratus menyumbang kepada pendapatan negeri.
“Melakan diperkenalkan bagi memastikan sektor pelancongan dapat dihidupkan, sekali gus memberi pulangan langsung kepada pembangunan ekonomi negeri.
“Saya yakin menerusi usaha berkenaan akan mampu menyelamatkan sektor terbabit disamping membolehkan sektor-sektor lain dapat dijalankan dengan sempurna tanpa dijejaskan dengan pelaksanaan PKPB,” katanya selepas melancarkan ‘Melakan Visit Melaka 2020’ di Banda Hilir hari ini.
Katanya, sebanyak 18 lokasi pelancongan ditawarkan kepada pengujung sepanjang tempoh PKPB ini ialah Melaka River Cruise, Muzium Hantu Melaka, sembilan muzium dan dua galeri di bawah Perzim, Mini Malaysia dan Asean Cultural Park, Zoo Melaka dan Rumah Terbalik Melaka.

Turut ditawarkan adalah pakej di Bayou Lagoon Water Park, Muzim Magic Art 3D, Monorail Melaka, Flyboard Melaka, Melaka Tropikal Fruit Farm, Taman Eko-Rimba Bukit Batu Lebah dan Bio Silver Asahan Water Theme Park.
Turut hadir ialah Timbalan Pengerusi Perbadanan Muzium Melaka (Perzim), Datuk Akramuddin Abd. Aziz; Ketua Pegawai Eksekutif Perbadanan Pembangunan Sungai dan Pantai Melaka, Datuk Murad Husin dan Pengurus Besar Bahagian Promosi Pelancongan Melaka, Shaari Basiron.
Tambahnya, rakyat negeri ini juga boleh beriadah di Pusat Boling Antarabangsa Melaka, Kolam Air Panas Jasin, Kolam Air Panas Cerana Putih, The Shore Sky Tower dan aktiviti berbeca di Banda Hilir.
Dalam pada itu, Sulaiman berkata, beliau akan mengemukakan cadangan dalam mesyuarat Majlis Keselamatan Negara (MKN) negeri bersama Jabatan Kesihatan negeri supaya memberi sedikit kelonggaran terhadap sekatan merentas daerah susulan pelaksanaan PKPB.-K! ONLINE


Aliran trafik masuk ke Kelantan lancar
Oleh AIMUNI TUAN LAH

8 November 2020, 3:55 pm
GUA MUSANG – Aliran trafik masuk ke Kelantan melalui jalan utama bandar ini lancar tanpa pertambahan kenderaan menjelang pelaksanaan Perintah Kawalan Pergerakan Bersyarat (PKPB) berkuatkuasa tengah malam ini.
Ketua Polis Daerah Gua Musang, Superintenden Mohd. Taufik Maidin berkata, pelbagai cerita yang digembar gembur mengenai pertambahan bilangan kenderaan warga kota pulang ke kampung sebelum PKPB adalah tidak betul.
Katanya, sejak pagi tadi, jumlah kenderaan normal dan dijangka kekal sehingga menjelang malam ini.
“Setakat ini, anggota polis yang ditugaskan membuat pemantauan berhubung laluan jalan Kuala Lipis-Gua Musang dan Gua Musang-Kota Bharu melaporkan belum berlaku peningkatan.
“Mengikut maklumat yang kita terima, laluan jalan terbabit lengang dan begitu juga di kawasan Rehat dan Rawat, Hentian Gua Musang yang tidak sesak dengan orang ramai,” katanya ketika dihubungi Kosmo! di sini hari ini.
Mohd. Taufik berkata, situasi itu dipercayai berlaku kerana warga kota sudah memahami tentang arahan sekatan PKPB yang dilaksanakan pihak kerajaan.

Sementara itu, beliau turut menyangkal satu mesej tular di aplikasi WhatsApp berkenaan titah Sultan Kelantan, Sultan Muhammad V supaya pihak polis melakukan sekatan jalan raya di semua pintu masuk ke negeri ini.
“Setakat ini berita mengenai mesej itu adalah tidak sahih.
“Kita tunggu perkembangan seterusnya dan ketika ini masih kekal satu sekatan jalan raya di Kampung Kundur, Jalan Gua Musang-Lojing,” katanya.
Sementara itu, Pengerusi Eksekutif Konsortium E-Mutiara Berhad (E-Mutiara), Che Ibrahim Che Ismail berkata, semua tiket bas ekspres Mutiara habis dijual.
Katanya, ia membabitkan perjalanan dua buah bas dari Kuala Lumpur ke Kota Bharu malam ini.-K! ONLINE


Enam PATI ditahan semalam
Oleh LUQMAN RIDHWAN MOHAMED NOR

8 November 2020, 5:09 pm
PETALING JAYA – Enam pendatang asing tanpa izin (PATI) termasuk tiga buah kenderaan darat ditahan pihak berkuasa menerusi Operasi Benteng semalam.
Menteri Kanan Pertahanan, Datuk Seri Ismail Sabri Yaakob berkata, Operasi Benteng semalam juga menyaksikan sebanyak 298 sekatan jalan raya (SJR) turut dilaksanakan semalam.
“Sebanyak 157 SJR melibatkan Polis Diraja Malaysia, Angkatan Tentera Malaysia (132) dan Agensi Kawalan Sempadan Malaysia (sembilan),” katanya dalam satu kenyataan hari ini.
Tambahnya, kerajaan akan mengambil tindakan tegas terhadap mana-mana pihak yang cuba memasuki sempadan negara secara haram.
“Agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” katanya. – K! ONLINE


Aktiviti keagamaan di masjid, surau di Kedah dibenarkan
Oleh JAMLIAH ABDULLAH

8 November 2020, 4:38 pm
ALOR SETAR – Aktiviti keagamaan di masjid dan surau di Kedah dibenarkan sepanjang tempoh Perintah Kawalan Pergerakan Bersyarat (PKPB) dengan mematuhi prosedur operasi standard (SOP) tertentu.
Pengarah Jabatan Hal Ehwal Agama Islam Kedah, Mohd. Yusri Md. Daud berkata, antara ketetapan itu adalah masjid dan surau hanya akan dibuka satu jam sebelum waktu solat dan satu jam setengah sebelum solat Jumaat serta ditutup selepas sempurna solat tersebut.
“Namun ketetapan ini dikecualikan bagi penganjuran program keagamaan dan majlis ilmu seperti ceramah, kuliah, kelas agama, tazkirah sebelum Jumaat dalam skala kecil.
“Itu termasuk pengurusan jenazah (bukan akibat Covid-19) dan solat jenazah,” katanya dalam satu kenyataan di sini hari ini.
Kata beliau, solat jemaah termasuk solat Jumaat dibenarkan di kawasan zon hijau dan kuning dengan bilangan jemaah berdasarkan keluasan kawasan selain penjarakan sosial satu meter.
“Bilangan jemaah bagi melaksanakan solat fardu berjemaah di semua masjid dan surau dibenarkan berdasarkan satu pertiga kapasiti dewan solat utama masjid atau surau dengan penjarakan fizikal minimum satu meter.

“Sekiranya mencapai bilangan maksimum jemaah, pihak jawatan kuasa hendaklah memastikan tiada lagi pergerakan keluar masuk ke premis masjid atau surau,” ujarnya.
Sementara di zon merah pula, katanya, bilangan jemaah dibenarkan bagi melaksanakan solat Jumaat berjemaah adalah seramai 40 orang manakala solat fardu pula seramai 12 jemaah termasuk jawatan kuasanya.
Tambahnya, sebarang program keagamaan dan majlis ilmu dalam skala besar dan melibatkan jemputan rentas negeri adalah tidak dibenarkan.
“Aktiviti-aktiviti sosial dan kemasyarakatan di masjid dan surau seperti kenduri, gotong-royong dan sebagainya adalah tidak dibenarkan
“Solat jenazah hanya terhad kepada pegawai atau jawatan kuasa masjid dan ahli keluarga si mati sahaja,” katanya. – K! ONLINE


Nahas Helikopter: Siasatan teknikal insiden
Oleh MOHD. HUSNI MOHD. NOOR

8 November 2020, 3:40 pm
PUTRAJAYA – Kementerian Pengangkutan memaklumkan Biro Siasatan Kemalangan Udara (BSKU) sudah memulakan siasatan teknikal susulan insiden helikopter terhempas di Taman Melawati, Kuala Lumpur hari ini.
Menterinya Datuk Seri Dr Wee Ka Siong berkata, siasatan teknikal dilakukan berdasarkan Pertubuhan Penerbangan Awam Antarabangsa (ICAO Annex).
Beliau berkata, berdasarkan ICAO Annex 13, laporan awal siasatan perlu disediakan dalam masa 30 hari dari tarikh kejadian kemalangan udara tersebut.
“Tujuan utama penyiasatan dilaksanakan adalah untuk menentukan hal keadaan dan punca kemalangan dengan tujuan untuk menyelamatkan nyawa dan juga mengelakkan berlaku kemalangan yang sama di masa hadapan.
“Dalam hubungan ini, penyiasatan yang dilaksanakan tidak bertujuan untuk membuktikan kesalahan atau liabiliti (not to the purpose to apportion blame or liability),” katanya dalam kenyataan akhbar hari ini.
Katanya, pasukan penyiasat tersebut akan mengeluarkan satu laporan penuh berhubung hasil siasatan termasuk syor penambahbaikan bagi keselamatan penerbangan awam setelah keseluruhan siasatan selesai.

Ka Siong berkata, dapatan daripada hasil laporan tersebut akan digunakan oleh kerajaan sebagai asas untuk mengemukakan syor-syor penambahbaikan secara holistik terhadap industri penerbangan awam negara.
Menurutnya, kemalangan yang berlaku kira-kira jam 11.50 pagi di Bukit Malawati, Kuala Lumpur itu membabitkan dua helikopter (9M-HCA & 9M-HCB), jenis G2CA.
“Dua helikopter ini yang sedang melakukan latihan penerbangan telah berlepas dari Lapangan Terbang Sultan Abdul Aziz Shah (LTSAAS), Subang bersama empat orang kru.
“Bagaimanapun, kedua-dua helikopter ini dilaporkan bertembung sesama sendiri di udara di mana sebuah helikopter telah terhempas dan sebuah lagi berjaya membuat pendaratan cemas di kawasan lapang berdekatan Sekolah Jenis Kebangsaan Tamil (SJKT) Taman Melawati,” katanya.
Katanya, Kuala Lumpur Aeronautical Rescue Coordination Centre (KL ARCC) telah diaktifkan untuk membantu dalam usaha pengkoordinasian operasi menyelamat ini.
Jelasnya lagi, maklumat terbaharu yang diterima menyatakan bahawa dua orang maut dalam insiden itu manakala, dua lagi mangsa sedang menerima rawatan perubatan.-K! ONLINE


Bekalan makanan, keperluan harian di Kelantan mencukupi
Oleh ROSLIZA MOHAMED

8 November 2020, 3:24 pm
KOTA BHARU – Kementerian Perdaganga Dalam Negeri dan Hal Ehwal Pengguna (KPDNHEP) Kelantan memberi jaminan bekalan makanan dan barang keperluan harian mencukupi di negeri ini meskipun pengumuman Perintah Kawalan Pergerakan Bersyarat (PKPB) bermula esok di kebanyakan negeri lain.
Pengarahnya, Adnan Abd. Rahman berkata, sehubungan dengan itu, pembelian panik akan menyebabkan bekalan barangan habis dengan lebih cepat di sesuatu premis daripada sepatutnya, sementara menunggu pengisian semula barangan yang berkaitan di premis tersebut.
Katanya, ia juga mengundang pelbagai masalah sampingan kepada pengguna dari segi perbelanjaan isi rumah dan pembaziran disebabkan tarikh luput sesuatu barangan yang dibeli tanpa penelitian.
“Seperti pengalaman semasa Perintah Kawalan Pergerakan (PKP) yang lalu, ia bersifat sementara sahaja disebabkan pekedai tidak menyimpan stok yang banyak di premis dan menunggu masa pembekal menghantar stok yang baru.
“Disebabkan PKPB kali ini hanya membabitkan kawasan yang terhad dan Kementerian Pengangkutan juga sudah memberi jaminan bahawa semua kenderaan komersial bagi mengangkut barangan dibenarkan terus beroperasi seperti biasa,” katanya dalam satu kenyataan di sini hari ini.
KPDNHEP bertanggungjawab mengawal selia bekalan tersebut menasihatkan pengguna supaya mematuhi segala arahan prosedur operasi standard (SOP) berkaitan serta tidak melakukan pembelian panik kerana tiada keperluan mereka menyimpan barangan berlebihan berikutan keadaan terkawal dan bekalan yang mencukupi.

Mengulas lanjut, KPDNHEP menyeru dan meminta semua pihak supaya kekal bertenang dan bersikap rasional termasuk peniaga juga diingatkan agar tidak mengambil kesempatan dengan menaikkan harga jualan masing-masing atas pelbagai alasan. -K! ONLINE